Document ID: 32012R0833

Title and Content:
ΚΑΝΟΝΙΣΜΌΣ (ΕΕ) αριθ. 833/2012 ΤΗΣ ΕΠΙΤΡΟΠΉΣ της 17ης Σεπτεμβρίου 2012 για την επιβολή προσωρινού δασμού αντιντάμπινγκ στις εισαγωγές ορισμένων ειδών αλουμινόχαρτου σε ρολά καταγωγής Λαϊκής Δημοκρατίας της Κίνας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 7, Έπειτα από διαβούλευση με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Έναρξη (1) Στις 20 Δεκεμβρίου 2011 η Ευρωπαϊκή Επιτροπή, (η «Επιτροπή») με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης (2) («ανακοίνωση για την έναρξη διαδικασίας»), ανήγγειλε την έναρξη διαδικασίας αντιντάμπινγκ όσον αφορά τις εισαγωγές στην Ένωση ορισμένων ειδών αλουμινόχαρτου σε ρολά καταγωγής Λαϊκής Δημοκρατίας της Κίνας («ΛΔΚ»). (2) Η διαδικασία κινήθηκε ύστερα από καταγγελία που υποβλήθηκε στις 9 Νοεμβρίου 2011 από την Ευρωπαϊκή Ένωση Μετάλλων (Eurométaux) («ο καταγγέλλων») εξ ονόματος παραγωγών που αντιπροσωπεύουν ποσοστό πάνω από το 50 % της συνολικής παραγωγής ορισμένων ειδών αλουμινόχαρτου σε ρολά. Η καταγγελία περιλαμβάνει εκ πρώτης όψεως αποδεικτικά στοιχεία ως προς την ύπαρξη πρακτικής ντάμπινγκ για το εν λόγω προϊόν και ως προς τη σημαντική ζημία που προέκυψε από την πρακτική αυτή, τα οποία θεωρήθηκαν επαρκή για να δικαιολογήσουν την έναρξη έρευνας. 2. Μέρη που αφορά η διαδικασία (3) Η Επιτροπή ενημέρωσε επίσημα τον καταγγέλλοντα, άλλους γνωστούς παραγωγούς της Ένωσης, τους παραγωγούς-εξαγωγείς στη ΛΔΚ, τους παραγωγούς στην ανάλογη χώρα, τους εισαγωγείς, τους διανομείς, και άλλα μέρη που είναι γνωστό ότι ενδιαφέρονται και τους αντιπροσώπους της ΛΔΚ για την έναρξη της διαδικασίας. Στα ενδιαφερόμενα μέρη δόθηκε η δυνατότητα να γνωστοποιήσουν γραπτώς τις απόψεις τους και να ζητήσουν ακρόαση εντός της προθεσμίας που οριζόταν στην ανακοίνωση για την έναρξη της διαδικασίας. (4) Ο καταγγέλλων, άλλοι παραγωγοί της Ένωσης, οι παραγωγοί-εξαγωγείς στη ΛΔΚ, οι εισαγωγείς και οι διανομείς κοινοποίησαν τις απόψεις τους. Σε όλα τα ενδιαφερόμενα μέρη τα οποία υπέβαλαν σχετική αίτηση και απέδειξαν ότι είχαν ιδιαίτερους λόγους να τύχουν ακρόασης, δόθηκε η δυνατότητα ακρόασης. (5) Λόγω του εμφανώς μεγάλου αριθμού παραγωγών, εισαγωγέων και παραγωγών-εξαγωγέων της Ένωσης, στην ανακοίνωση για την έναρξη της διαδικασίας προβλέφθηκε η διενέργεια δειγματοληψίας, σύμφωνα με το άρθρο 17 του βασικού κανονισμού. (6) Για να μπορέσει η Επιτροπή να αποφασίσει αν η δειγματοληψία θα ήταν απαραίτητη και, σε καταφατική περίπτωση, να επιλέξει δείγμα, ζητήθηκε από τους εισαγωγείς και τους παραγωγούς-εξαγωγείς να αναγγελθούν στην Επιτροπή και να προσκομίσουν βασικά στοιχεία σχετικά με τις δραστηριότητές τους όσον αφορά το υπό εξέταση προϊόν (όπως ορίζεται στο σημείο 3 κατωτέρω) κατά την περίοδο από την 1η Οκτωβρίου 2010 έως τις 30 Σεπτεμβρίου 2011, όπως ορίζεται στην ανακοίνωση για την έναρξη της διαδικασίας. (7) Όσον αφορά τους παραγωγούς της Ένωσης, στην ανακοίνωση για την έναρξη της διαδικασίας, η Επιτροπή ανακοίνωσε ότι είχε επιλεγεί προσωρινά ένα δείγμα παραγωγών της Ένωσης με βάση τις πληροφορίες που είχαν ληφθεί από τους συνεργαζόμενους παραγωγούς της Ένωσης πριν από την έναρξη της έρευνας. Το εν λόγω δείγμα αποτελούνταν από τις τέσσερις μεγαλύτερες γνωστές εταιρείες ή ομίλους εταιρειών στην Ένωση. (8) Όπως εξηγείται στην αιτιολογική σκέψη 24 κατωτέρω, μόνο δύο μη συνδεδεμένοι εισαγωγείς προσκόμισαν τις πληροφορίες που ζητήθηκαν και συμφώνησαν να συμπεριληφθούν στο δείγμα. Ως εκ τούτου, λόγω του περιορισμένου αριθμού συνεργασθέντων εισαγωγέων, κρίθηκε ότι η δειγματοληψία δεν ήταν πλέον αναγκαία. Μια τρίτη εταιρεία εισαγωγής υπέβαλε στοιχεία χωρίς να υποβάλει απαντήσεις στο ερωτηματολόγιο. (9) Όπως εξηγείται στην αιτιολογική σκέψη 26 κατωτέρω, 14 παραγωγοί-εξαγωγείς στη ΛΔΚ προσκόμισαν τις πληροφορίες που ζητήθηκαν και συμφώνησαν να συμπεριληφθούν στο δείγμα. Η Επιτροπή, βάσει των πληροφοριών που έλαβε από τα εν λόγω μέρη, επέλεξε δείγμα τεσσάρων παραγωγών-εξαγωγέων με τον μεγαλύτερο όγκο εξαγωγών στην Ένωση. (10) Για να επιτρέψει στους παραγωγούς-εξαγωγείς να υποβάλουν, εάν το επιθυμούσαν, αίτηση για αναγνώριση καθεστώτος οικονομίας της αγοράς («ΚΟΑ») ή για ατομική μεταχείριση («ΑΜ»), η Επιτροπή απέστειλε έντυπα αίτησης προς τους γνωστούς ως ενδιαφερόμενους κινέζους παραγωγούς-εξαγωγείς, καθώς και στις αρχές της ΛΔΚ. Δύο εταιρείες αναγγέλθηκαν και ζήτησαν ΚΟΑ, από τις οποίες η μία ήταν μέρος του επιλεγμένου δείγματος και η άλλη όχι. Ελήφθησαν αιτήσεις για ΑΜ από τις εταιρείες του δείγματος και από την εταιρεία που ζήτησε να της αναγνωριστεί ΚΟΑ, αλλά δεν ήταν μέρος του δείγματος. (11) Η Επιτροπή έστειλε ερωτηματολόγια σε όλους τους παραγωγούς-εξαγωγείς που αναγγέλθηκαν εντός της προθεσμίας που καθορίζεται στην ανακοίνωση για την έναρξη της διαδικασίας και, συγκεκριμένα, στις τέσσερις εταιρείες του δείγματος και σε όλες τις άλλες εταιρείες, ώστε να μπορούν να ζητήσουν ατομική εξέταση. Ερωτηματολόγια εστάλησαν επίσης σε άλλα μέρη που είναι γνωστό ότι ενδιαφέρονται, ειδικότερα στους τέσσερις ενωσιακούς παραγωγούς του δείγματος, στους συνεργαζόμενους εισαγωγείς στην Ένωση, στους χρήστες και σε μια ένωση καταναλωτών. (12) Ελήφθησαν απαντήσεις από τρεις παραγωγούς-εξαγωγείς της ΛΔΚ που περιελήφθησαν στο δείγμα, από τους τέσσερις παραγωγούς της Ένωσης που περιελήφθησαν στο δείγμα και από δύο μη συνδεδεμένους εισαγωγείς. Επίσης, έξι έμποροι λιανικής πώλησης απάντησαν στο ερωτηματολόγιο των χρηστών. (13) Η Επιτροπή δεν έχει λάβει αιτήσεις για ατομική εξέταση σύμφωνα με το άρθρο 17 παράγραφος 3 του βασικού κανονισμού. (14) Η Επιτροπή αναζήτησε και επαλήθευσε όλες τις πληροφορίες που έκρινε απαραίτητες για τον προσωρινό προσδιορισμό του ντάμπινγκ, της ζημίας που προέκυψε και του συμφέροντος της Ένωσης. Πραγματοποιήθηκαν επισκέψεις επαλήθευσης στις εγκαταστάσεις των ακόλουθων εταιρειών: Παραγωγοί της Ένωσης - CUKI Cofresco SPA, Volpiano (TO), Ιταλία· - Fora Folienfabrik GmbH, Radolfzell, Γερμανία· - ITS BV, Apeldoorn, Κάτω Χώρες· - SPHERE Group, Paris, Γαλλία. Παραγωγοί-εξαγωγείς στη ΛΔΚ - CeDo Shanghai Co. Ltd., Shanghai· - Ningbo Favoured Commodity Co. Ltd., Ningbo· - Ningbo Times Co. Ltd., Ningbo· - Shanghai Blue Diamond Co. Ltd., Shanghai. Συνδεδεμένος εισαγωγέας στην Ένωση - CeDo Limited, Telford, ΗΒ Παραγωγός στην Τουρκία (ανάλογη χώρα) - Sedat Tahir Ltd., Ankara (15) Προκειμένου να συλλέξει πληροφορίες σχετικά με το κόστος των μεγάλων έμμεσων πρώτων υλών που χρησιμοποιούνται για την παραγωγή αλουμινόχαρτου, δηλαδή του πρωτογενούς αλουμινίου, ζητήθηκαν πληροφορίες από το Χρηματιστήριο Αξιών της Σαγκάης (Shanghai Futures Exchange - «SHFE»), τον κυριότερο μηχανισμό εμπορίας αλουμινίου της Κίνας. Ζητήθηκαν από το Χρηματιστήριο Μετάλλων του Λονδίνου (London Metal Exchange - «LME») πληροφορίες σχετικά με τις παγκόσμιες αγορές και τις τιμές και πραγματοποιήθηκε επίσης ενημερωτική επίσκεψη. Το SHFE διαβίβασε ορισμένες γραπτές πληροφορίες κατόπιν αιτήματος της Επιτροπής. Η Επιτροπή πρότεινε επίσης μια ενημερωτική επίσκεψη στο SHFE, που αρχικά έγινε δεκτή. Σε μεταγενέστερο στάδιο, όμως, το SHFE θεώρησε ότι για την επίσκεψη αυτή απαιτείται έγκριση από την κινεζική κυβέρνηση. Οι κινεζικές αρχές, από την άλλη, αρνήθηκαν ότι μια τέτοια έγκριση θα ήταν αναγκαία. Τελικά, το SHFE ανακάλεσε την αρχική αποδοχή και αποφάσισε να μη δεχθεί την επίσκεψη. (16) Πραγματοποιήθηκε ενημερωτική επίσκεψη στην εταιρεία Shanghai Metals Markets («SMM»), που είναι φορέας ενημέρωσης σχετικά με τις τιμές και εκδότης με έδρα τη Σαγκάη. 3. Περίοδος της έρευνας (17) Η έρευνα για την πρακτική ντάμπινγκ και τη ζημία κάλυψε την περίοδο από την 1η Οκτωβρίου 2010 έως τις 30 Σεπτεμβρίου 2011 (η «περίοδος έρευνας» ή η «ΠΕ»). Η εξέταση των σχετικών τάσεων για την εκτίμηση της ζημίας κάλυψε την περίοδο από τον Ιανουάριο του 2008 έως το τέλος της ΠΕ (η «υπό εξέταση περίοδος»). B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Υπό εξέταση προϊόν (18) Το υπό εξέταση προϊόν είναι το αλουμινόχαρτο με πάχος 0,007 mm και άνω, αλλά όχι μεγαλύτερο από 0,021 mm, χωρίς υπόθεμα, που έχει υποστεί απλή έλαση, έστω και έκτυπο, σε ρολά μικρού βάρους που δεν υπερβαίνει τα 10 kg («το υπό εξέταση προϊόν» ή «αλουμινόχαρτο σε ρολά» ή «AHF»). Το υπό εξέταση προϊόν επί του παρόντος εμπίπτει στους κωδικούς ΣΟ ex 7607 11 11 και ex 7607 19 10. (19) Το υπό εξέταση προϊόν χρησιμοποιείται γενικά ως καταναλωτικό προϊόν για συσκευασίες και άλλες οικιακές εφαρμογές/εφαρμογές τροφοδοσίας. Ο ορισμός του προϊόντος δεν αμφισβητήθηκε. 2. Ομοϊδές προϊόν (20) Η έρευνα έδειξε ότι το αλουμινόχαρτο σε ρολά που παράγεται στη ΛΔΚ και εξάγεται από τη ΛΔΚ, το αλουμινόχαρτο σε ρολά που παράγεται και πωλείται στην Ένωση από τους παραγωγούς της Ένωσης και το αλουμινόχαρτο σε ρολά που παράγεται και πωλείται στην Τουρκία (η ανάλογη χώρα) από τον συνεργαζόμενο τούρκο παραγωγό έχουν τα ίδια βασικά φυσικά και τεχνικά χαρακτηριστικά, καθώς και τις ίδιες βασικές χρήσεις και, συνεπώς, θεωρούνται ομοειδή κατά την έννοια του άρθρου 1 παράγραφος 4 του βασικού κανονισμού. Γ. ΔΕΙΓΜΑΤΟΛΗΨΙΑ 1. Δειγματοληψία των παραγωγών της ένωσης (21) Λόγω του εμφανώς μεγάλου αριθμού παραγωγών της Ένωσης, στην ανακοίνωση για την έναρξη της διαδικασίας προβλεπόταν η διενέργεια δειγματοληψίας για τον καθορισμό της ζημίας, σύμφωνα με το άρθρο 17 του βασικού κανονισμού. (22) Στην ανακοίνωση για την έναρξη διαδικασίας, η Επιτροπή ανακοίνωσε ότι είχε προσωρινά επιλέξει ένα δείγμα παραγωγών της Ένωσης. Το δείγμα αυτό αποτελούνταν από τους τέσσερις μεγαλύτερους ομίλους εταιρειών, από το σύνολο περισσότερων από 30 ενωσιακών παραγωγών που ήταν γνωστό ότι παράγουν το ομοειδές προϊόν πριν από την έναρξη της έρευνας. Η επιλογή του δείγματος πραγματοποιήθηκε με βάση τον όγκο πωλήσεων, το μέγεθος και τη γεωγραφική θέση των παραγωγών στην Ένωση, και το προτεινόμενο δείγμα αντιπροσώπευε το 44 % της συνολικής εκτιμώμενης παραγωγής της Ένωσης κατά τη διάρκεια της ΠΕ. Τα ενδιαφερόμενα μέρη κλήθηκαν να εξετάσουν τον φάκελο που προοριζόταν για έλεγχο από τα ενδιαφερόμενα μέρη και να υποβάλουν τις παρατηρήσεις τους σχετικά με την καταλληλότητα της επιλογής αυτής εντός 15 ημερών από την ημερομηνία δημοσίευσης της ανακοίνωσης για την έναρξη της διαδικασίας. Μετά τη λήξη της προθεσμίας για την υποβολή παρατηρήσεων, ένα ενδιαφερόμενο μέρος ισχυρίστηκε ότι το δείγμα έπρεπε να περιλαμβάνει έναν παραγωγό από το Ηνωμένο Βασίλειο. Στο πλαίσιο αυτό, σημειώνεται ότι η βρετανική εταιρεία παραγωγής (μέρος του ομίλου Sphere Group) περιλαμβανόταν πράγματι στο δείγμα. Κανένα άλλο ενδιαφερόμενο μέρος δεν αντιτάχθηκε το τελικό δείγμα και, κατά συνέπεια, το δείγμα επιβεβαιώθηκε. 2. Δειγματοληψία μη συνδεδεμένων εισαγωγέων (23) Λόγω του δυνητικά μεγάλου αριθμού εισαγωγέων που συμμετείχαν στη διαδικασία, στην ανακοίνωση για την έναρξη της διαδικασίας προβλεπόταν η διενέργεια δειγματοληψίας για εισαγωγείς σύμφωνα με το άρθρο 17 του βασικού κανονισμού. (24) Μόνο δύο μη συνδεδεμένοι εισαγωγείς προσκόμισαν τις πληροφορίες που ζητήθηκαν και συμφώνησαν να συνεργαστούν. Επομένως, η δειγματοληψία έπαψε να θεωρείται αναγκαία. 3. Δειγματοληψία όσον αφορά τους παραγωγούς-εξαγωγείς (25) Λόγω του εμφανώς μεγάλου αριθμού παραγωγών-εξαγωγέων, στην ανακοίνωση για την έναρξη της διαδικασίας προβλεπόταν η διενέργεια δειγματοληψίας για τον καθορισμό του ντάμπινγκ, σύμφωνα με το άρθρο 17 του βασικού κανονισμού. (26) Συνολικά 14 παραγωγοί-εξαγωγείς της ΛΔΚ προσκόμισαν τις πληροφορίες που ζητήθηκαν και συμφώνησαν να συμπεριληφθούν σε δείγμα. Οι εταιρείες αυτές εξήγαγαν περίπου 7 800 τόνους, δηλαδή περίπου το 60 % των κινεζικών εξαγωγών στην αγορά της ΕΕ κατά την ΠΕ. Βάσει των πληροφοριών που ελήφθησαν από τα εν λόγω ενδιαφερόμενα μέρη, η Επιτροπή επέλεξε δείγμα τεσσάρων παραγωγών-εξαγωγέων με τον μεγαλύτερο αντιπροσωπευτικό όγκο παραγωγής, πωλήσεων και εξαγωγών, για τον οποίο θα μπορούσε εύλογα να διεξαχθεί έρευνα εντός του διαθέσιμου χρόνου. Μία από τις εταιρείες του δείγματος στη συνέχεια απέσυρε τη συνεργασία της, ενώ μία άλλη κοινοποίησε στην Επιτροπή ότι οι πληροφορίες που είχε προσκομίσει στην Επιτροπή μέσω του εντύπου δειγματοληψίας ήταν εσφαλμένες. Βάσει των νέων αυτών στοιχείων αποφασίστηκε να αποκλειστεί η εν λόγω εταιρεία από το δείγμα των εταιρειών. Η Επιτροπή κάλεσε δύο άλλες εταιρείες να συμπεριληφθούν στο δείγμα. Ζητήθηκε η γνώμη των συνεργαζόμενων παραγωγών-εξαγωγέων, της αποστολής της ΛΔΚ στην ΕΕ και του καταγγέλλοντος σχετικά με την τελική σύνθεση του δείγματος. Κανένα ενδιαφερόμενο μέρος δεν αντιτάχθηκε σε αυτή την επιλογή. Στη συνέχεια μία από τις τελευταίες εταιρείες που εντάχθηκαν στο δείγμα απέσυρε τη συνεργασία της. Το τελικό δείγμα επομένως περιλάμβανε τρεις παραγωγούς-εξαγωγείς στην ΛΔΚ που καλύπτουν το 30 % περίπου των εισαγωγών του υπό εξέταση προϊόντος στην Ένωση κατά τη διάρκεια της ΠΕ και αντιπροσωπεύουν το 50 % του όγκου πωλήσεων των 14 παραγωγών-εξαγωγέων που παρείχαν στοιχεία για τη διαδικασία της δειγματοληψίας. Δ. ΝΤΑΜΠΙΝΓΚ 1. Καθεστώς οικονιμίας της αγοράς και ατομική μεταχείριση 1.1. Καθεστώς οικονομίας της αγοράς (ΚΟΑ) (27) Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ σχετικά με εισαγωγές καταγωγής ΛΔΚ, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς-εξαγωγείς που διαπιστώθηκε ότι πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού. (28) Δύο εταιρείες, η CeDo Shanghai Co. Ltd.(«CeDo Shanghai») και η Shanghai Blue Diamond Co. Ltd. («Blue Diamond»), αναγγέλθηκαν και ζήτησαν ΚΟΑ. Μόνο η CeDo Shanghai είχε επιλεγεί για να αποτελέσει μέρος του δείγματος, όπως εξηγείται ανωτέρω· η άλλη εταιρεία δεν είχε επιλεγεί. Ωστόσο, σύμφωνα με την απόφαση του Δικαστηρίου των Ευρωπαϊκών Κοινοτήτων στην υπόθεση C-249/10 Ρ Βrosmann Footwear (ΗΚ) και λοιποί κατά Συμβουλίου της Ευρωπαϊκής Ένωσης, αποφασίστηκε να εξεταστούν όλα τα έντυπα αίτησης για αναγνώριση ΚΟΑ που είχαν παραληφθεί εντός της προθεσμίας, δηλαδή οι ισχυρισμοί των δύο προαναφερόμενων εταιρειών. (29) Οι αιτήσεις για ΚΟΑ αναλύθηκαν βάσει των πέντε κριτηρίων που καθορίζονται στο άρθρο 2 παράγραφος 7 στοιχείο γ) του βασικού κανονισμού. Εν συντομία, και για ενδεικτικούς μόνον λόγους, τα κριτήρια ΚΟΑ συνοψίζονται κατωτέρω: - οι επιχειρηματικές αποφάσεις λαμβάνονται σε συνάρτηση με τις ενδείξεις της αγοράς, χωρίς σημαντική κρατική παρέμβαση, και το κόστος αντανακλά τις τιμές στην αγορά, - οι επιχειρήσεις πρέπει να τηρούν σαφή λογιστικά αρχεία, τα οποία υπόκεινται σε ανεξάρτητο έλεγχο βάσει των διεθνών λογιστικών προτύπων και εφαρμόζονται σε όλες τις περιπτώσεις, - δεν υπάρχουν μείζονες στρεβλώσεις προερχόμενες από το παλαιό σύστημα που δεν ακολουθούσε την οικονομία της αγοράς, - η σταθερότητα και η ασφάλεια δικαίου διασφαλίζονται μέσω νομοθεσίας περί πτωχεύσεως και ιδιοκτησίας· και - ο καθορισμός των συναλλαγματικών ισοτιμιών γίνεται με τιμές αγοράς. (30) Όσον αφορά τις αιτήσεις για ΚΟΑ, διενεργήθηκαν επιτόπιες έρευνες στις εγκαταστάσεις των εν λόγω εταιρειών. (31) Για καμία από τις δύο εταιρείες δεν αναγνωρίστηκε ΚΟΑ βάσει του κριτηρίου 1 του άρθρου 2 παράγραφος 7 στοιχείο γ), επειδή υπήρχαν στοιχεία που αποδείκνυαν στρέβλωση της τιμής της βασικής πρώτης ύλης, του αλουμινίου. Τέτοιες στρεβλώσεις διαπιστώθηκαν επίσης στην τιμή της ενδιάμεσης πρώτης ύλης, του αλουμινόχαρτου σε ρολά μεγάλου μεγέθους, όπως περιγράφεται κατωτέρω. Οι εταιρείες δεν πληρούσαν και άλλα κριτήρια, όπως εξηγείται κατωτέρω. 1.1.1. Συμπεράσματα για όλο τον κλάδο παραγωγής όσον αφορά το κριτήριο 1- Επιχειρηματικές αποφάσεις και κόστος των σημαντικότερων συντελεστών παραγωγής (32) Το αλουμινόχαρτο σε μικρά ρολά παράγεται μέσω μιας απλής διαδικασίας ανατύλιξης, κοπής και συσκευασίας του αλουμινόχαρτου από ρολά μεγάλου μεγέθους σε ρολά μικρότερου μεγέθους. Η κύρια πρώτη ύλη για την παραγωγή αλουμινόχαρτου είναι το πρωτογενές αλουμίνιο. Το πρωτογενές αλουμίνιο αντιπροσωπεύει περίπου το 60-70 % του κόστους παραγωγής του υπό εξέταση προϊόντος από την παρούσα έρευνα και, συνεπώς, ο κυριότερος παράγων κόστους κατά την παραγωγή του. Αυτό αντικατοπτρίζεται στην πρακτική που εφαρμόζεται σε ολόκληρο τον κλάδο παραγωγής, σύμφωνα με την οποία τόσο οι τιμές αγοράς, όσο και οι τιμές πώλησης του αλουμινόχαρτου αναφέρονται βάσει μιας τιμής αναφοράς για το πρωτογενές αλουμίνιο (πλίνθωμα αλουμινίου) συν ένα τέλος παραγωγής/μετατροπής. Πράγματι, οι εταιρείες που ζήτησαν αναγνώριση ΚΟΑ αγόραζαν αλουμινόχαρτο σε ρολά μεγάλου μεγέθους βάσει των συμβάσεων αγοράς που καθόριζαν την τιμή του αλουμινόχαρτου σε ρολά μεγάλου μεγέθους αναφορικά με τις τιμές του πρωτογενούς αλουμινίου που δημοσιεύονται στον SMM, έναν πάροχο πληροφοριών σχετικά με τις τιμές διαφόρων μετάλλων, ο οποίος παραθέτει τις τιμές αυτές με βάση τις τιμές άμεσης παράδοσης (spot) στην περιοχή της Σαγκάης. Η έκδοση του SMM είναι εξαιρετικά αντιπροσωπευτική των εγχώριων τιμών του αλουμινίου. Οι τιμές αυτές παρακολουθούν πολύ στενά τις τιμές που διαμορφώνονται στο SHFE, όπου πραγματοποιούνται οι περισσότερες συναλλαγές στην Κίνα. (33) Το παγκόσμιο σημείο αναφοράς για την τιμή του πρωτογενούς αλουμινίου, το οποίο αποτελεί βασικό τύπο προϊόντος, είναι η διαμόρφωση της τιμής στο LME. Η τιμή του αλουμινίου στην εγχώρια κινεζική αγορά διαφέρει σημαντικά από τις τιμές του LME. Όπως φαίνεται στο παρακάτω γράφημα, η διαφορά της τιμής μεταξύ LME και SHFE κατά την ΠΕ κυμαινόταν από + 500 έως -90 δολάρια ΗΠΑ/τόνο. Κατά την περίοδο της έρευνας, η διαμόρφωση της τιμής στο LME, σε μέση μηνιαία βάση, ήταν κατά περισσότερο του 9 % υψηλότερη απ’ ό, τι στο SHFE (καθαρή τιμή), με διαφορά που έφθανε ακόμη και το + 23 % στο μέσο της περιόδου. Αξίζει επίσης να σημειωθεί ότι κατά τη διάρκεια της τελευταίας φάσης της ΠΕ, όταν οι τιμές μειώθηκαν παγκοσμίως λόγω της συρρίκνωσης της ζήτησης στην αγορά, ήταν δυνατό να παρατηρηθεί η αντίθετη τάση στις τιμές του SHFE (με αποτέλεσμα τιμές ακόμη και πάνω από 3 % μεγαλύτερες από εκείνες του LME), γεγονός που καταδείχνει ακόμη περισσότερο τις στρεβλώσεις των τιμών που επικρατούν στην αγορά αυτή. (34) Η εν λόγω σημαντική απόκλιση τιμών του πρωτογενούς αλουμινίου σε σύγκριση με τον υπόλοιπο κόσμο, όπως εξηγείται ανωτέρω, θεωρείται ότι οφείλεται στον συνδυασμό μιας σειράς παραγόντων που υποκινούνται από το κράτος και μιας σημαντικής παρέμβασης του κράτους στην εγχώρια αγορά με διάφορα μέσα. Η κρατική επιρροή είχε ως αποτέλεσμα τη δημιουργία και την ύπαρξη μιας μάλλον απομονωμένης εγχώριας αγοράς για το πρωτογενές αλουμίνιο στην Κίνα, προστατευμένης από τις δυνάμεις της αγοράς. (35) Πρώτα από όλα, το SHFE ελέγχεται από τη Ρυθμιστική Επιτροπή Κεφαλαιαγοράς της Κίνας («CSRC»). Το SHFE εκτελεί τα καθήκοντά του σύμφωνα με τον κανονισμό για τη διαχείριση των προθεσμιακών εμπορικών συναλλαγών, τα μέτρα για τη διαχείριση των προθεσμιακών συμβάσεων και τα καταστατικά τους. Πολλοί από αυτούς τους κανόνες που είχαν επιβληθεί από το κράτος και διέπουν τη λειτουργία του χρηματιστηρίου συμβάλλουν στη χαμηλή μεταβλητότητα, στις στρεβλωμένες τιμές και στις τάσεις των τιμών στο SHFE: οι καθημερινές διακυμάνσεις των τιμών είναι περιορισμένες έως 4 % πάνω ή κάτω από την τιμή διακανονισμού της προηγούμενης ημέρας διαπραγμάτευσης, η διαπραγμάτευση γίνεται με χαμηλή συχνότητα (μέχρι την 15η ημέρα κάθε μήνα), η διάρκεια των συμβάσεων μελλοντικής εκπλήρωσης περιορίζεται σε διάστημα έως 12 μήνες, οι ανοικτές συμμετοχές από εμπόρους περιορίζονται σε ένα συγκεκριμένο ποσό, η κερδοσκοπία επί των τιμών είναι περιορισμένη. (36) Η πρόσβαση στο χρηματιστήριο περιορίζεται βάσει νόμου μόνο στους κινέζους εμπόρους που πρέπει επίσης να διαθέτουν έγκριση από CSRC προκειμένου να συναλλάσσονται στο χρηματιστήριο. Οι εκπρόσωποι των μελών του SHFE στην αγορά μπορούν να διενεργούν συναλλαγές κατόπιν αιτήματος των μελών του SHFE, δεν μπορούν να δέχονται παραγγελίες από άλλους οργανισμούς και δεν μπορούν να συναλλάσσονται για ίδιο λογαριασμό. Οι πραγματικές παραδόσεις μπορούν να πραγματοποιούνται μόνο σε εγκεκριμένη αποθήκη εντός της ΛΔΚ, σε αντίθεση με τα διεθνή χρηματιστήρια όπου η παράδοση μπορεί να πραγματοποιείται σε ολόκληρο τον κόσμο. Επιπλέον, δεδομένου ότι το χρηματιστήριο αποτελεί πλατφόρμα μόνο για φυσικές ανταλλαγές (δεν πωλούνται παράγωγα), οι κινεζικές αγορές αλουμινίου προστατεύονται πλήρως. Κατά συνέπεια, το αρμπιτράζ με το LME ή άλλες αγορές είναι πρακτικά αδύνατο και το χρηματιστήριο λειτουργεί σε απομόνωση από τις παγκόσμιες αγορές. Έτσι, δεν είναι δυνατόν να υπάρξει εξισορρόπηση μεταξύ αυτών των αγορών. (37) Δεύτερον, το κράτος παρεμβαίνει στο μηχανισμό καθορισμού τιμών στο SHFE, λόγω της θέσης του τόσο ως πωλητή πρωτογενούς αλουμινίου, όσο και ως αγοραστή μέσω της Κρατικής Υπηρεσίας Αποθεματικού και άλλων κρατικών φορέων. Για παράδειγμα, στα τέλη του 2008 η κινεζική κυβέρνηση θέσπισε μια δέσμη κινήτρων που αποσκοπούσε στον περιορισμό των επιπτώσεων της οικονομικής κρίσης και η δέσμη των εν λόγω μέτρων περιελάμβανε ένα σχέδιο βάσει του οποίου η Κρατική Υπηρεσία Αποθεματικού θα αγόραζε αλουμίνιο από μεταλλουργεία για να υποστηρίξει τις δραστηριότητές τους με τεχνητή αύξηση της εγχώριας ζήτησης, καθώς η παγκόσμια χρηματοοικονομική κρίση μείωσε την παγκόσμια ζήτηση. Οι εν λόγω αγορές που ρυθμίστηκαν από το κράτος στρέβλωσαν σημαντικά τις τιμές κατά το πρώτο εξάμηνο του 2009. Είναι ενδιαφέρον να σημειωθεί ότι στα τέλη της περιόδου έρευνας, οι τιμές της κινεζικής εγχώριας αγοράς κινήθηκαν προς την αντίθετη κατεύθυνση απ’ ό,τι οι τιμές στις παγκόσμιες αγορές. (38) Το κινεζικό κράτος περιέγραψε την πολιτική των παρεμβάσεών του στον τομέα του αλουμινίου στο 12ο πενταετές του σχέδιο ανάπτυξης για το αλουμίνιο (2011-15). Το σχέδιο αναφέρεται σε «προσαρμογή φόρων, φορολογικές εκπτώσεις και άλλους οικονομικούς μοχλούς, και στον αυστηρό έλεγχο του συνολικού ποσού της επέκτασης και των εξαγωγών πρωτογενών προϊόντων». Στην πράξη αυτό σημαίνει ότι ένας συνδυασμός ειδικών φορολογικών καθεστώτων είναι προσανατολισμένος στην προώθηση της βιομηχανίας αλουμινίου. Τα εργαλεία αυτά αποθαρρύνουν τις εξαγωγές πρωτογενούς αλουμινίου από τη ΛΔΚ, ενώ ενθαρρύνουν τις εισαγωγές και την παραγωγή προϊόντων επόμενου σταδίου (όπως το υπό εξέταση προϊόν) που περιέχουν αλουμίνιο, τόσο για τις εγχώριες όσο και τις εξαγωγικές αγορές. (39) Το σχέδιο αυτό συνεχίζει την πολιτική που εφαρμόζεται εδώ και πολλά χρόνια από προηγούμενα σχέδια. Επιπλέον, τα σχέδια αυτά έχουν εφαρμοστεί επί πολλά έτη και κατά την ΠΕ ίσχυαν διάφορα μέτρα εφαρμογής τα οποία περιγράφονται κατωτέρω. Πρόκειται για τα ακόλουθα: 1) έναν εξαγωγικό δασμό 17 % για το πρωτογενές αλουμίνιο και τα απορρίμματα αλουμινίου (σε σύγκριση με δασμό 0 % για το αλουμινόχαρτο σε μικρά ρολά) · 2) επιστροφή ΦΠΑ 0 % για το πρωτογενές αλουμίνιο (σε σύγκριση με έκπτωση 15 % για το αλουμινόχαρτο από τον Ιούνιο του 2009) · 3) εξάλειψη του εισαγωγικού δασμού 5 % για τα μέταλλα. (40) Έτσι, το κράτος χρησιμοποιεί τον συνδυασμό αυτών των μέτρων για να περιορίζει τις εξαγωγές του πρωτογενούς αλουμινίου, πράγμα που με τη σειρά του συνεπάγεται αύξηση της εγχώριας προσφοράς και οδηγεί σε μείωση της τιμής του προϊόντος στην εγχώρια αγορά. (41) Η μεγάλη πλειονότητα των κινεζικών μεταλλουργείων αλουμινίου είναι κρατικής ιδιοκτησίας. Τα διάφορα βιομηχανικά σχέδια που επηρεάζουν σαφώς την παραγωγική ικανότητα και την παραγωγή αλουμινίου, επί του παρόντος ιδίως το 12ο πενταετές σχέδιο (2011-2015) για τη βιομηχανία αλουμινίου, ενθαρρύνουν τη στρατηγική ανάπτυξη «των προϊόντων βαθείας μεταποίησης αλουμινίου και την προώθηση της βιομηχανίας παραγωγής αλουμινίου για την περαιτέρω επέκταση της βιομηχανικής αλυσίδας». (42) Κατά συνέπεια, κρίθηκε ότι τα μέτρα που ελήφθησαν από το κινεζικό κράτος, όπως περιγράφονται ανωτέρω, αποδεικνύουν την υποκείμενη κρατική παρέμβαση στις αποφάσεις των εταιρειών όσον αφορά την απόκτηση πρώτων υλών και το κόστος παραγωγής τους. Πράγματι, το ισχύον κινεζικό σύστημα υψηλών εξαγωγικών δασμών και της μη επιστροφής του ΦΠΑ για τις εξαγωγές πρωτογενούς αλουμινίου, σε συνδυασμό με την απουσία εξαγωγικών φόρων και τη μερική επιστροφή του ΦΠΑ στις εξαγωγές των προϊόντων αλουμινίου επόμενου σταδίου, όπως το υπό εξέταση προϊόν, καθώς και η κρατική παρέμβαση στον καθορισμό των τιμών στο SHFE, έχουν ουσιαστικά οδηγήσει σε μια κατάσταση όπου οι τιμές του κινεζικού πρωτογενούς αλουμινίου και οι τιμές των προϊόντων αλουμινίου επόμενου σταδίου (που χρησιμοποιούνται και ως πρώτη ύλη για την παραγωγή άλλων προϊόντων αλουμινίου) είναι αποτέλεσμα της κρατικής παρέμβασης, ανεξαρτήτως των διακυμάνσεων των τιμών στις διεθνείς αγορές. Αυτό έχει άμεση επίδραση στις αποφάσεις των εταιρειών όσον αφορά την προμήθεια πρώτων υλών αλουμινίου επόμενου σταδίου. Οι τιμές του αλουμινίου υπήρξαν πάντα στρεβλωμένες και, εκτός από ένα πολύ περιορισμένο χρονικό διάστημα -όταν, όπως προαναφέρθηκε υπήρξε θέμα άλλων κρατικών προτεραιοτήτων στρέβλωσης, το γεγονός αυτό έχει προσφέρει αθέμιτο πλεονέκτημα στους κινέζους παραγωγούς αλουμινόχαρτου. (43) Λαμβάνοντας υπόψη ότι το πρωτογενές αλουμίνιο αποτελεί περίπου το 60 % του κόστους παραγωγής αλουμινόχαρτου σε μικρά ρολά, αυτή η διαφορά επιφέρει σημαντικό αθέμιτο πλεονέκτημα κόστους για τους κινέζους παραγωγούς, το οποίο για ένα βασικό προϊόν όπως το αλουμινόχαρτο σε μικρά ρολά είναι αποφασιστικής σημασίας. (44) Η εταιρεία CeDo Shanghai αμφισβήτησε τις διαπιστώσεις της Επιτροπής, μόλις της γνωστοποιήθηκαν. Πρώτον, ισχυρίστηκε ότι ορισμένες διαπιστώσεις της Επιτροπής είναι εσφαλμένες και ασυνεπείς, γεγονός που επηρεάζει αρνητικά το συνολικό πόρισμα όσον αφορά τις επιχειρηματικές αποφάσεις των εταιρειών στη ΛΔΚ. Ειδικότερα, ανέφερε ότι η πρόσβαση στο SHFE δεν περιορίζεται στους κινέζους υπηκόους, δεδομένου ότι είναι δυνατό το άνοιγμα λογαριασμών με μεσίτες οι οποίοι έχουν άδεια συναλλαγών στο SHFE. Συνολικά, η εταιρεία δεν αμφισβήτησε το γεγονός ότι υπάρχουν ελεγχόμενες δράσεις από την πλευρά του κινεζικού κράτους αλλά, κατά την άποψή της, στόχος των δράσεων αυτών δεν είναι η στρέβλωση των τιμών και η εξασφάλιση χαμηλής μεταβλητότητας στην αγορά, αλλά μάλλον η αποτροπή της κερδοσκοπίας και ενδεχόμενων σφαλμάτων κατά τη διενέργεια των συναλλαγών. Δεύτερον, η εταιρεία ισχυρίστηκε ότι οι διακυμάνσεις των τιμών και τα κενά μεταξύ LME και SHFE ήταν μάλλον περιορισμένα κατά την ΠΕ, συμπεριλαμβανομένης μιάς περιόδου όπου οι τιμές στη ΛΔΚ ήταν ακόμη υψηλότερες απ’ ό, τι σε άλλες χώρες. Ως εκ τούτου, το πλεονέκτημα από πλευράς κόστους των κινέζων παραγωγών που θα υπήρχε λόγω της συμπίεσης των τιμών είναι ελάχιστο, ή και μηδενικό. Περαιτέρω, η εταιρεία εξηγεί ότι η αντιστροφή των τάσεων των τιμών στο τέλος της ΠΕ οφειλόταν στο γεγονός ότι η κινεζική οικονομία συνέχιζε να επεκτείνεται στα τέλη του 2011 και ότι δεν ήταν αποτέλεσμα στρεβλώσεων που προκαλούνται από το κράτος. Τέλος, η εταιρεία ισχυρίστηκε ότι η προαναφερθέντες μηχανισμοί ή οι διαδικασίες δεν έχουν σημαντική επίδραση στις αποφάσεις της εταιρείας όσον αφορά τις δαπάνες της και τις πολιτικές τιμολόγησης που εφαρμόζει. (45) Οι δηλώσεις της εταιρείας δεν αντιφάσκουν με τη διαπίστωση της Επιτροπής ότι μόνον οι κινέζοι έμποροι επιτρέπεται να συναλλάσσονται στο συγκεκριμένο χρηματιστήριο. Ως προς το σκοπό και τον στόχο των ενεργειών του κράτους, οι δηλώσεις της εταιρείας είναι υποθετικές και στο παρόν στάδιο, δεν έχουν παρασχεθεί αποδεικτικά στοιχεία. Περαιτέρω, δεν έχει σημασία ο λόγος για τον οποίο θεσπίστηκαν αυτοί οι κανονισμοί και οι περιορισμοί. Αυτό που έχει σημασία είναι το συνολικό αποτέλεσμα, δηλαδή η δημιουργία μιας προστατευμένης εγχώριας αγοράς αλουμινίου, όπου οι τάσεις των τιμών δεν ακολουθούν τις τάσεις των τιμών στις παγκόσμιες αγορές. Σχετικά με το θέμα αυτό, σημειώνεται επίσης ότι κατά την κοινοποίηση, οι κινεζικές αρχές δεν υπέβαλαν παρατηρήσεις σχετικά με αυτό το σημείο. Όπως συνάγεται στην αιτιολογική σκέψη 43 ανωτέρω, η στρέβλωση στην κινεζική αγορά αλουμινίου (μείον 9 % διαφορά στην τιμή κατά την ΠΕ) είναι τόσο σημαντική, ώστε να προκαλεί σημαντικό αθέμιτο πλεονέκτημα κόστους για τους κινέζους παραγωγούς ενός βασικού τύπου προϊόντος, όπως είναι το υπό εξέταση προϊόν. Αυτό το πλεονέκτημα από πλευράς κόστους δεν μπορεί να εξηγηθεί από κανένα ανταγωνιστικό πλεονέκτημα των κινέζων παραγωγών αλουμινίου. Τέλος, όλες οι συνεργαζόμενες εταιρείες αγόραζαν τις πρώτες ύλες τους στην εγχώρια αγορά της Κίνας βάσει συμβάσεων που συνδέονται με δείκτη με τους τοπικούς δείκτες τιμών για το αλουμίνιο. Συνεπώς, οι ατομικές αποφάσεις των εταιρειών επηρεάζονται εμφανώς από τις ενέργειες του κράτους και διαμορφώνεται μια στρεβλωμένη αγορά για το αλουμίνιο. (46) Η εταιρεία Blue Diamond εξήγησε ότι οι τιμές της SMM δεν καθορίζονται από το κράτος και ότι η SMM είναι παρόμοια με το LME, δεδομένου ότι είναι δημόσιες πηγές πληροφοριών. Η Επιτροπή δεν είχε διαπιστώσει ότι οι τιμές ήταν άμεσα καθοριζόμενες από το κράτος και, επομένως, η συγκεκριμένη παρατήρηση δεν ευσταθεί. Δεύτερον, το γεγονός ότι οι τιμές είναι διαθέσιμες στο κοινό δεν εξασφαλίζει αυτομάτως ότι διαμορφώνονται βάσει των δυνάμεων της αγοράς. 1.1.2. Ατομικά συμπεράσματα για κάθε εταιρεία όσον αφορά τα κριτήρια 2 έως 5 (47) Η Επιτροπή διαπίστωσε ότι η CeDo Shanghai δεν πληρούσε το κριτήριο 3, επειδή η εξόφληση ενός δανείου της σε ξένο νόμισμα υπόκειτο στην έγκριση της υπηρεσίας ξένου συναλλάγματος, γεγονός που θεωρείται ότι έχει στρεβλωτική επίδραση στις αποφάσεις της εταιρείας για το δανεισμό και, συνεπώς, την οικονομική της κατάσταση. (48) Η CeDo Shanghai αμφισβήτησε τα συμπεράσματα της Επιτροπής αναφορικά με το κριτήριο 3. Ισχυρίστηκε ότι η καταχώριση στην υπηρεσία ξένου συναλλάγματος είναι μια εθνική πρακτική που εφαρμόζεται σε κάθε εταιρεία η οποία εξοφλεί δανειοληπτικές πράξεις από το εξωτερικό και ότι συνιστά, απλώς, χρηστή διακυβέρνηση από τις κινεζικές χρηματοπιστωτικές αρχές προκειμένου να εξασφαλίζεται ότι δεν χρησιμοποιούνται καταχρηστικές συναλλαγές για τη διοχέτευση κεφαλαίων εκτός της Κίνας. Η εταιρεία ισχυρίστηκε επίσης ότι ούτε το κόστος παραγωγής της, ούτε η γενική οικονομική της κατάσταση εξαρτώνται με οποιοδήποτε τρόπο από την εν λόγω έγκριση. Συνεπώς, η CeDo ισχυρίστηκε ότι ο ορισμός που δίνει η Επιτροπή στο κριτήριο 3 από την άποψη αυτή είναι ανεπαρκής. (49) Οι αποφάσεις χρηματοδότησης είναι σαφώς μια από τις σημαντικότερες αποφάσεις για τις επιχειρήσεις. Ο κανονισμός για το εξωτερικό χρέος που παρέχεται από την CeDo σαφώς θεσπίζει μια διαδικασία έγκρισης για δανειοληψίες που προέρχονται από χώρες εκτός της Κίνας. Επομένως, οι αποφάσεις των εταιρειών για λήψη χρηματοδότησης από το εξωτερικό, υπόκεινται στην έγκριση του κράτους, γεγονός που δημιουργεί στρέβλωση στην οικονομική τους κατάσταση. Ως εκ τούτου, οι ισχυρισμοί της εταιρείας απορρίφθηκαν. (50) Η Blue Diamond δεν πληρούσε το κριτήριο 1 για έναν ακόμη λόγο, επειδή κάνει χρήση παράτασης της απαλλαγής από τον φόρο εισοδήματος. Δεν πληρούσε ούτε το κριτήριο 2, διότι δεν διαθέτει μια σαφή δέσμη βασικών λογιστικών καταγραφών, υποκείμενων σε έλεγχο σύμφωνα με τα διεθνή λογιστικά πρότυπα, που θα έπρεπε να εφαρμόζονται για όλες τις περιπτώσεις. Τέλος, η εταιρεία δεν μπόρεσε να αποδείξει ότι πληροί το κριτήριο 3, εφόσον χρησιμοποιεί βιομηχανικές εγκαταστάσεις δωρεάν, γεγονός που στρεβλώνει το κόστος και την οικονομική της κατάσταση. (51) Η εταιρεία αμφισβήτησε ορισμένες από αυτές τις διαπιστώσεις. Ισχυρίστηκε ότι η απαλλαγή από τον φόρο δεν έχει κανένα αντίκτυπο στις τιμές εξαγωγής, οι οποίες βρίσκονται στο επίκεντρο των ερευνών αντιντάμπινγκ. Ισχυρίστηκε επίσης ότι έχει ακολουθήσει τους κινεζικούς κανόνες σχετικά με τον ΦΠΑ στο λογιστικό της σύστημα και εξήγησε ότι οι διαφορές των εγγραφών για τις πωλήσεις και των λογιστικών εγγραφών ήταν αποτέλεσμα των συμβατικών όρων και δεν συνιστούσαν πάγια πρακτική που ακολουθείται από την εταιρεία. Η εταιρεία επιβεβαίωσε επίσης ότι χρησιμοποιεί μια σημαντική βιομηχανική περιοχή δωρεάν βάσει συμφωνίας. (52) Οι παρατηρήσεις σχετικά με την διπλή τιμολόγηση αναιρούσαν την εξήγηση και τα αποδεικτικά στοιχεία που είχαν παρασχεθεί κατά την επιτόπια έρευνα. Δεν υποβλήθηκαν περαιτέρω αποδεικτικά στοιχεία σχετικά με τη διπλή τιμολόγηση και τον τρόπο με τον οποίο η πρακτική απόσβεσης της εταιρείας ήταν σύμφωνη με τους κινεζικούς κανόνες για το ΦΠΑ, όπως ισχυρίστηκε η εταιρεία. Τέλος, η εταιρεία επιβεβαίωσε τις διαπιστώσεις για τις φορολογικές απαλλαγές και την δωρεάν χρήση βιομηχανικών ακινήτων. Σημειώνεται σχετικά με αυτό ότι τα κριτήρια που χρησιμοποιούνται για την αξιολόγηση των αιτήσεων για αναγνώριση ΚΟΑ δεν αφορούν στο σύνολό τους αυστηρά τις τιμές εξαγωγής, αλλά χρησιμεύουν για να προσδιορίζεται αν επικρατούν συνθήκες οικονομίας της αγοράς για τον παραγωγό όσον αφορά την παραγωγή και πώληση του υπό εξέταση ομοειδούς προϊόντος. Επιπλέον, δεδομένου ότι η εταιρεία δεν ζήτησε ατομική εξέταση, ούτε επιλέχθηκε για το δείγμα, δεν ζητήθηκαν στοιχεία σχετικά με τις τιμές εξαγωγής της. (53) Επομένως, δεν αναγνωρίστηκε ΚΟΑ σε καμία από τις δύο εταιρείες. 1.2. Ατομική μεταχείριση («ΑΜ») (54) Σύμφωνα με το άρθρο 2 παράγραφος 7 στοιχείο α) του βασικού κανονισμού, επιβάλλεται ενδεχομένως δασμός σε επίπεδο χώρας για τις χώρες που υπάγονται στο εν λόγω άρθρο, εκτός από τις περιπτώσεις στις οποίες οι εταιρείες είναι σε θέση να αποδείξουν ότι πληρούν όλα τα κριτήρια που ορίζονται στο άρθρο 9 παράγραφος 5 του βασικού κανονισμού. Εν συντομία, και για λόγους ευκολότερης αναφοράς και μόνον, τα εν λόγω κριτήρια παρατίθενται παρακάτω: - σε περίπτωση εταιρειών που ελέγχονται εξ ολοκλήρου ή εν μέρει από αλλοδαπούς ή από κοινές επιχειρήσεις, οι εξαγωγείς είναι ελεύθεροι να επαναπατρίζουν κεφάλαια και κέρδη· - οι τιμές εξαγωγής και οι ποσότητες των εξαγόμενων προϊόντων και οι όροι και προϋποθέσεις πώλησης καθορίζονται ελεύθερα· - η πλειοψηφία των μετοχών ανήκει σε ιδιώτες. Οι κρατικοί υπάλληλοι που έχουν καθήκοντα στο διοικητικό συμβούλιο ή κατέχουν βασικές διευθυντικές θέσεις πρέπει να αποτελούν μειονότητα, ή διαφορετικά πρέπει να αποδειχθεί ότι η εταιρεία είναι παρόλα αυτά επαρκώς ανεξάρτητη από κρατική παρέμβαση· - οι πράξεις μετατροπής του συναλλάγματος πραγματοποιούνται σε τιμές μετατροπής της αγοράς· και - η κρατική παρέμβαση δεν είναι τέτοια ώστε να επιτρέπει την καταστρατήγηση των μέτρων σε περίπτωση που καθοριστούν διαφορετικοί δασμολογικοί συντελεστές για μεμονωμένους εξαγωγείς. (55) Όλες οι εταιρίες του δείγματος και η Blue Diamond ζήτησαν ΑΜ. Οι ισχυρισμοί αυτοί εξετάστηκαν. Η έρευνα κατέδειξε ότι όλες οι εταιρείες του δείγματος και η Blue Diamond πληρούσαν όλες τις προϋποθέσεις του άρθρου 9 παράγραφος 5 του βασικού κανονισμού. (56) Συνεπώς, χορηγήθηκε ΑΜ σε όλους τους παραγωγούς-εξαγωγείς του δείγματος και στη Blue Diamond. 2. Ανάλογη χώρα (57) Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για τους παραγωγούς-εξαγωγείς στους οποίους δεν χορηγήθηκε ΚΟΑ θα καθοριστεί με βάση τις εγχώριες τιμές ή την κατασκευασμένη κανονική αξία σε ανάλογη χώρα. (58) Στην ανακοίνωση για την έναρξη της διαδικασίας, η Επιτροπή είχε εκφράσει την πρόθεσή της να χρησιμοποιήσει τις ΗΠΑ ως ανάλογη χώρα για τον καθορισμό της κανονικής αξίας όσον αφορά τη ΛΔΚ και είχε καλέσει τα ενδιαφερόμενα μέρη να διατυπώσουν τις παρατηρήσεις τους σχετικά με την επιλογή της χώρας αυτής. (59) Καμία ουσιαστική παρατήρηση δεν παραλήφθηκε αναφορικά με τις Ηνωμένες Πολιτείες της Αμερικής («ΗΠΑ») ως προτεινόμενη ανάλογη χώρα. Κανένα από τα ενδιαφερόμενα μέρη δεν πρότεινε παραγωγούς του ομοειδούς προϊόντος από εναλλακτική ανάλογη χώρα. (60) Ωστόσο, δεν υπήρξε συνεργασία από τους παραγωγούς στις ΗΠΑ, παρόλο που η Επιτροπή επικοινώνησε με όλους τους γνωστούς παραγωγούς στις ΗΠΑ κατά τη διάρκεια της έρευνας. Η Επιτροπή ζήτησε τη συνεργασία παραγωγών σε άλλες τρίτες χώρες οι οποίες αναφέρονταν στην καταγγελία, όπως το Μεξικό και η Νότια Αφρική, αλλά δεν υπήρξε συνεργασία ούτε από τις εν λόγω χώρες. (61) Η Επιτροπή, μέσω δικών της ερευνών, προσπάθησε να εντοπίσει τυχόν πρόσθετους παραγωγούς σε τρίτες χώρες. Κατά συνέπεια, έστειλε επιστολές και ερωτηματολόγια σε όλους τους γνωστούς παραγωγούς σε άλλες τρίτες χώρες (Τουρκία, Ινδία, Νότια Κορέα). (62) Δύο τούρκοι παραγωγοί αναγγέλθηκαν και επέδειξαν προθυμία να συνεργαστούν. Τελικά ο ένας από τους δύο υπέβαλε πλήρη απάντηση στο ερωτηματολόγιο και δέχθηκε επίσκεψη επαλήθευσης στις εγκαταστάσεις του. (63) Η Επιτροπή τοποθέτησε την αξιολόγησή της σχετικά με την καταλληλότητα της Τουρκίας ως ανάλογης χώρας στον μη εμπιστευτικό φάκελο προς επιθεώρηση από τα ενδιαφερόμενα μέρη. Κανένα από τα ενδιαφερόμενα μέρη δεν υπέβαλε παρατηρήσεις όσον αφορά την επιλογή της Τουρκίας ως ανάλογης χώρας στην παρούσα περίσταση. (64) Επομένως, συνάγεται προσωρινά το συμπέρασμα ότι η Τουρκία είναι κατάλληλη ανάλογη χώρα, σύμφωνα με το άρθρο 2 παράγραφος 7 στοιχείο α) του βασικού κανονισμού. 3. Κανονική αξία (65) Δεδομένου ότι καμία από τις εταιρείες που ζήτησαν αναγνώριση ΚΟΑ δεν μπόρεσε να αποδείξει ότι πληροί τα κριτήρια ΚΟΑ και ότι οι δύο άλλες εταιρείες που είχαν επιλεγεί για να αποτελέσουν μέρος του δείγματος δεν υπέβαλαν αίτηση για αναγνώριση ΚΟΑ, η κανονική αξία για όλους τους κινέζους παραγωγούς-εξαγωγείς καθορίστηκε, όπως εξηγείται στην αιτιολογική σκέψη 57 ανωτέρω, με βάση τις πράγματι καταβληθείσες ή καταβλητέες τιμές ή την κατασκευασμένη κανονική αξία στην Τουρκία για το ομοειδές προϊόν. Μετά την επιλογή των καταβληθεισών ή καταβλητέων τιμών στην Ένωση, υπολογίστηκε η κανονική αξία με βάση στοιχεία που επαληθεύτηκαν στις εγκαταστάσεις του συνεργαζόμενου τούρκου παραγωγού ο οποίος αναφέρεται στην αιτιολογική σκέψη 14 ανωτέρω. (66) Σύμφωνα με το άρθρο 2 παράγραφος 2 του βασικού κανονισμού, η Επιτροπή εξέτασε πρώτα κατά πόσον οι πωλήσεις του ομοειδούς προϊόντος σε ανεξάρτητους πελάτες ήταν αντιπροσωπευτικές. Διαπιστώθηκε ότι οι πωλήσεις του ομοειδούς προϊόντος από τον τούρκο συνεργαζόμενο παραγωγό ήταν αντιπροσωπευτικές σε σύγκριση με τις εξαγωγές του υπό εξέταση προϊόντος στην Ένωση από τους παραγωγούς-εξαγωγείς που συμπεριελήφθησαν στο δείγμα. (67) Εν συνεχεία, η Επιτροπή εξέτασε κατά πόσον οι εν λόγω πωλήσεις μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Αυτό έγινε με τον καθορισμό του ποσοστού των κερδοφόρων εγχώριων πωλήσεων προς ανεξάρτητους πελάτες. Οι συναλλαγές των εγχώριων πωλήσεων θεωρήθηκαν επικερδείς στις περιπτώσεις κατά τις οποίες η τιμή μονάδας ήταν ίση ή μεγαλύτερη από το κόστος παραγωγής. Συνεπώς καθορίστηκε το κόστος παραγωγής στην τουρκική αγορά κατά τη διάρκεια της ΠΕ. (68) Για εκείνους τους τύπους του προϊόντος για τους οποίους άνω του 80 % του όγκου των πωλήσεων στην εγχώρια αγορά του συγκεκριμένου τύπου προϊόντος πραγματοποιήθηκαν σε τιμές άνω του κόστους και η μέση σταθμισμένη τιμή πώλησης αυτού του τύπου ήταν ίση ή μεγαλύτερη του μοναδιαίου κόστους παραγωγής του, η κανονική αξία, ανά τύπο προϊόντος, υπολογίστηκε ως ο σταθμισμένος μέσος όρος του συνόλου των πραγματικών εγχώριων τιμών πώλησης του εν λόγω τύπου, ανεξάρτητα από το εάν οι πωλήσεις αυτές ήταν επικερδείς ή όχι. (69) Στις περιπτώσεις όπου ο όγκος των επικερδών πωλήσεων ενός τύπου του προϊόντος αντιπροσώπευε το 80 % ή λιγότερο του συνολικού όγκου πωλήσεων του συγκεκριμένου τύπου, ή αν η μέση σταθμισμένη τιμή του συγκεκριμένου τύπου ήταν κατώτερη από το μοναδιαίο κόστος παραγωγής, η κανονική αξία βασίστηκε στην πραγματική εγχώρια τιμή, η οποία υπολογίστηκε ως μέση σταθμισμένη τιμή μόνο των επικερδών εγχώριων πωλήσεων του εν λόγω τύπου προϊόντος κατά τη διάρκεια της ΠΕ. (70) Στις περιπτώσεις που δεν υπήρχαν εγχώριες πωλήσεις για έναν συγκεκριμένο τύπο προϊόντος από τον συνεργαζόμενο τούρκο παραγωγό, η κανονική αξία κατασκευάστηκε σύμφωνα με το άρθρο 2 παράγραφος 3 του βασικού κανονισμού. (71) Για τους τύπους του προϊόντος που δεν πωλήθηκαν στην εγχώρια αγορά από τον συνεργαζόμενο τούρκο παραγωγό αλλά πωλήθηκαν σε άλλες αγορές, η κανονική αξία κατασκευάστηκε προσθέτοντας στο κόστος παραγωγής του ίδιου τύπου προϊόντος που πωλήθηκε σε άλλες αγορές τα Π&ΓΔ και το κέρδος. Για εκείνους τους τύπους προϊόντος που δεν πωλήθηκαν από τον συνεργαζόμενο τούρκο παραγωγό, η κανονική αξία κατασκευάστηκε προσθέτοντας στο κόστος παραγωγής όλων των τύπων προϊόντος τα Π&ΓΔ και το κέρδος. (72) Δυνάμει του άρθρου 2 παράγραφος 6 του βασικού κανονισμού, τα ποσά για τα έξοδα Π&ΓΔ και το κέρδος υπολογίστηκαν με βάση τα πραγματικά στοιχεία που αφορούν την παραγωγή και τις πωλήσεις του ομοειδούς προϊόντος από τον τούρκο παραγωγό, κατά τις συνήθεις εμπορικές πράξεις. 4. Τιμές εξαγωγής (73) Οι παραγωγοί-εξαγωγείς πραγματοποίησαν εξαγωγές στην Ένωση είτε απευθείας σε ανεξάρτητους πελάτες είτε μέσω συνδεδεμένων εταιρειών με έδρα την Ένωση. (74) Στις περιπτώσεις που οι εξαγωγές στην Ένωση πραγματοποιήθηκαν απευθείας σε ανεξάρτητους πελάτες στην Ένωση, οι τιμές εξαγωγής καθορίστηκαν με βάση τις πραγματικά καταβληθείσες ή καταβλητέες τιμές για το υπό εξέταση προϊόν σύμφωνα με το άρθρο 2 παράγραφος 8 του βασικού κανονισμού. (75) Στις περιπτώσεις που οι εξαγωγές προς την Ένωση πραγματοποιούνταν μέσω συνδεδεμένων εμπορικών εταιρειών με έδρα την Ένωση, οι τιμές των εξαγωγών καθορίστηκαν βάσει των τιμών της πρώτης μεταπώλησης από τις συνδεδεμένες αυτές εταιρείες σε ανεξάρτητους πελάτες στην Ένωση, δυνάμει του άρθρου 2 παράγραφος 9 του βασικού κανονισμού. Έγιναν προσαρμογές για όλες τις δαπάνες που προέκυψαν μεταξύ εισαγωγής και μεταπώλησης, όπου περιλαμβάνονται τα έξοδα πώλησης και τα γενικά και διοικητικά έξοδα και το κέρδος. Όσον αφορά το περιθώριο κέρδους, χρησιμοποιήθηκε το κέρδος που πραγματοποίησαν δύο μη συνδεδεμένοι εισαγωγείς του υπό εξέταση προϊόντος, αφού το πραγματικό κέρδος του συνδεδεμένου εισαγωγέα δεν κρίθηκε αξιόπιστο εξαιτίας της σχέσης μεταξύ του παραγωγού-εξαγωγέα και του συνδεδεμένου εισαγωγέα. 5. Σύγκριση (76) Δεδομένου ότι οι κινεζικές εισαγωγές διατίθεντο με ιδιωτικό σήμα, οι συγκρίσεις πραγματοποιήθηκαν μόνο βάσει των πωλήσεων προϊόντων ιδιωτικού σήματος από την τουρκική εταιρεία που συνεργάστηκε. (77) Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών εκ του εργοστασίου. Προκειμένου να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν οι κατάλληλες προσαρμογές για τους έμμεσους φόρους, τα έξοδα μεταφοράς, ασφάλισης, χειρισμού, εγγύησης και πίστωσης σε όλες τις περιπτώσεις όπου θεωρήθηκαν εύλογες, ακριβείς και τεκμηριωμένες με επαληθευμένα στοιχεία. Το βάρος της συσκευασίας δεν ελήφθη υπόψη για τη σύγκριση. (78) Από τη χρήση του συστήματος PCN για την ταξινόμηση των τύπων του προϊόντος προέκυψε ότι υπήρχε χαμηλός βαθμός ευθυγράμμισης για όλους τους παραγωγούς-εξαγωγείς που συμπεριελήφθησαν στο δείγμα. Όπου δεν έγινε δυνατόν να προσδιοριστεί άμεση ευθυγράμμιση, συγκρίθηκαν παρόμοιοι τύποι και έγιναν διορθώσεις για τις διαφορές, όπως οι τύποι συσκευασίας. Όπου χρησιμοποιήθηκε η παρόμοια τεχνική, οι λεπτομέρειες γνωστοποιήθηκαν στο ενδιαφερόμενο μέρος. 6. Περιθώρια ντάμπινγκ (79) Σύμφωνα με το άρθρο 2 παράγραφοι 11 και 12 του βασικού κανονισμού, το περιθώριο ντάμπινγκ για τους παραγωγούς-εξαγωγείς που συμπεριελήφθησαν στο δείγμα προσδιορίστηκε με βάση τη σύγκριση της σταθμισμένης μέσης κανονικής αξίας με τη σταθμισμένη μέση τιμή εξαγωγής, εκφρασμένο ως ποσοστό επί τοις εκατό της τιμής CIF στα σύνορα της Ένωσης, πριν από την καταβολή του δασμού. (80) Υπολογίστηκε ένας σταθμισμένος μέσος όρος των εν λόγω τριών περιθωρίων ντάμπινγκ για τις συνεργασθείσες εταιρείες που δεν συμπεριελήφθησαν στο δείγμα. (81) Δεδομένου ότι ο βαθμός συνεργασίας από τη ΛΔΚ ήταν χαμηλός (περίπου 60 %), θεωρείται σκόπιμο ότι το περιθώριο ντάμπινγκ σε επίπεδο χώρας που εφαρμόζεται σε όλους τους υπόλοιπους παραγωγούς-εξαγωγείς στη ΛΔΚ θα πρέπει να βασιστεί στις συναλλαγές με το υψηλότερο επίπεδο ντάμπινγκ των συνεργασθέντων εξαγωγέων. (82) Ως εκ τούτου, τα προσωρινά περιθώρια ντάμπινγκ, εκφρασμένα ως ποσοστό της τιμής CIF στα σύνορα της Ένωσης, πριν από την καταβολή του δασμού, καθορίζονται ως εξής: Πίνακας 1 Περιθώρια ντάμπινγκ Επωνυμία εταιρείας Κατάσταση Περιθώριο ντάμπινγκ CeDo Shanghai Co. Ltd. ΑΜ 39,3 % Ningbo Times Co. Ltd. ΑΜ 31,4 % Ningbo Favoured Commodity Co. Ltd. ΑΜ 28,6 % Άλλες συνεργασθείσες εταιρίες 35,2 % Εθνικό περιθώριο ντάμπινγκ 43,4 % Ε. ΖΗΜΙΑ 1. Παραγωγή της ένωσης και κλάδος παραγωγής της ένωσης (83) Στην Ένωση υπάρχουν 31 παραγωγοί ή ομάδες παραγωγών του ομοειδούς προϊόντος, οι περισσότεροι από τους οποίους είναι σχετικά μικροί. Θα αναφέρονται στη συνέχεια ως «ο κλάδος παραγωγής της Ένωσης» κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού. Ο καταγγέλλων, η Eurométaux, ενήργησε για λογαριασμό επτά παραγωγών, των οποίων η συλλογική παραγωγή, κατά την ΠΕ, ανερχόταν σε περίπου 50 % της συνολικής ενωσιακής παραγωγής ορισμένων ειδών αλουμινόχαρτου σε ρολά. Ωστόσο, πρέπει να σημειωθεί ότι τα στοιχεία που υπέβαλε ο καταγγέλλων, όπως εξετάστηκαν σε αντιπαραβολή με άλλες διαθέσιμες πηγές, κάλυπταν όλες τις γνωστές εταιρείες που παράγουν και πωλούν το υπό εξέταση προϊόν στην αγορά της Ένωσης. Σε αυτή τη βάση, εκτιμήθηκε ότι η συνολική ενωσιακή παραγωγή του ομοειδούς προϊόντος ανήλθε σε 91 000 τόνους κατά την ΠΕ. Δεδομένου ότι, μέσω του καταγγέλλοντος, συγκεντρώθηκαν ή διατέθηκαν πληροφορίες από όλες τις γνωστές εταιρείες που παράγουν και πωλούν το υπό εξέταση προϊόν στην αγορά της Ένωσης, οι πληροφορίες αυτές θα χρησιμοποιηθούν ως μακροοικονομικοί δείκτες στην παρούσα έρευνα. 2. Κατανάλωση της ένωσης (84) Η κατανάλωση της Ένωσης καθορίστηκε με βάση τον όγκο των πωλήσεων στην ενωσιακή αγορά από τον κλάδο παραγωγής της Ένωσης, συν τις εισαγωγές στην ενωσιακή αγορά. Τα εν λόγω στοιχεία παρασχέθηκαν από τον καταγγέλλοντα και ήταν διαθέσιμα για όλα τα ενδιαφερόμενα μέρη. Τα στοιχεία που παρασχέθηκαν για τους παραγωγούς της Ένωσης υποβλήθηκαν σε διασταυρούμενο έλεγχο με τα δεδομένα που έλαβε η Επιτροπή από τα αποτελέσματα της δειγματοληψίας. Τα δεδομένα που αφορούν τις εισαγωγές για το υπό εξέταση προϊόν τόσο για την υπό εξέταση χώρα, όσο και για τρίτες χώρες, υποβλήθηκαν σε διασταυρούμενο έλεγχο με τα δεδομένα COMEXT που ήταν διαθέσιμα στην Eurostat. Ο καταγγέλλων επισήμανε ότι τα αριθμητικά του στοιχεία για τις πωλήσεις στην ενωσιακή αγορά περιλάμβαναν ορισμένες ποσότητες που παράγονται στη ΛΔΚ οι οποίες είχαν ήδη συμπεριληφθεί στα στοιχεία για τις εισαγωγές. Κατά συνέπεια, πραγματοποιήθηκε μείωση στον όγκο των πωλήσεων ορισμένων παραγωγών της ΕΕ που δεν συμπεριλήφθηκαν στο δείγμα, οι οποίοι επίσης πραγματοποιούσαν εισαγωγές από τη ΛΔΚ. Η μείωση αυτή εμπόδισε τη διπλή καταμέτρηση αυτών των όγκων πωλήσεων στη συνολική κατανάλωση. (85) Με βάση τα ανωτέρω, διαπιστώθηκε ότι η κατανάλωση της Ένωσης εξελίχθηκε ως εξής: Πίνακας 1 Κατανάλωση στην ΕΕ (τόνοι) 2008 2009 2010 ΠΕ Συνολικές εισαγωγές 4 600 7 600 10 300 14 300 Παραγωγή της Ένωσης που πωλήθηκε στην αγορά της Ένωσης 91 000 91 500 87 700 82 456 Συνολική κατανάλωση 95 600 99 100 98 000 96 756 Δείκτης (2008 = 100) 100 104 103 101 (86) Η συνολική κατανάλωση στην αγορά της ΕΕ παρουσίασε μόνο ελαφρές διακυμάνσεις κατά την υπό εξέταση περίοδο. Ο λόγος για αυτή τη σταθερότητα είναι ότι η αγορά της ΕΕ για το υπό εξέταση προϊόν είναι ώριμη και, δεδομένου ότι το προϊόν χρησιμοποιείται συνήθως για οικιακές χρήσεις, δεν υπέστη διακυμάνσεις παρά την οικονομική κρίση. 3. Εισαγωγές από την υπό εξέταση χώρα 3.1. Όγκοι και μερίδιο αγοράς (87) Οι όγκοι εισαγωγών προέκυψαν από τον καταγγέλλοντα, που προσάρμοσε τα στατιστικά στοιχεία της Eurostat με βάση τη γνώση του για την αγορά. Η προσαρμογή ήταν αναγκαία επειδή οι στατιστικές των κωδικών ΣΟ περιλαμβάνουν εισαγωγές που δεν αφορούν το υπό εξέταση προϊόν. Η προσαρμογή έγινε με βάση τη γνώση σχετικά με τις εξαγωγές στην αγορά της ΕΕ από τις διάφορες χώρες εξαγωγής και σχετικά με την τιμή εισαγωγής, που παρείχε ενδείξεις για το αν οι εισαγωγές αφορούσαν το υπό εξέταση προϊόν. Τα αναλυτικά στοιχεία και η μεθοδολογία κοινοποιήθηκαν στα ενδιαφερόμενα μέρη με το παράρτημα 3 της καταγγελίας. Στη βάση αυτή, οι εισαγωγές στην Ένωση από τη ΛΔΚ εξελίχθηκαν ως εξής κατά τη διάρκεια της υπό εξέταση περιόδου: Πίνακας 2 Εισαγωγές από τη ΛΔΚ 2008 2009 2010 ΠΕ Εισαγωγές από τη ΛΔΚ (τόνοι) 4 270 6 836 9 839 12 994 Δείκτης (2008 = 100) 100 160 230 304 Μερίδιο αγοράς 4,5 % 6,9 % 10,0 % 13,4 % Δείκτης (2008 = 100) 100 154 225 301 Πηγή: Καταγγέλλων (88) Ύστερα από την έρευνα αντιντάμπινγκ σχετικά με την κύρια πρώτη ύλη και το προϊόν προηγούμενου σταδίου (αλουμινόχαρτο σε ρολά μεγάλου μεγέθους), που είχε ως αποτέλεσμα την επιβολή δασμών, το 2009, στους κινέζους παραγωγούς, ο όγκος των εισαγωγών από τη ΛΔΚ αυξήθηκε σημαντικά. O όγκος των εισαγωγών του υπό εξέταση προϊόντος αυξήθηκε κατά περισσότερο από 200 % καθ’ όλη την υπό εξέταση περίοδο. (89) Ομοίως, το μερίδιο αγοράς που κατέχουν οι κινέζοι παραγωγοί-εξαγωγείς σημείωσε σταθερή ανοδική τάση κατά τη διάρκεια της υπό εξέταση περιόδου, από 4,5 % το 2008 σε 13,4 % κατά τη διάρκεια της ΠΕ. 3.2. Τιμές των εισαγωγών που αποτελούν αντικείμενο ντάμπινγκ και υποτιμολόγηση (90) Οι μέσες τιμές των εισαγωγών από τη ΛΔΚ εξελίχθηκαν ως εξής: Πίνακας 3 Τιμές των εισαγωγών από τη ΛΔΚ 2008 2009 2010 ΠΕ Μέση τιμή CIF σε ευρώ/τόνο (3) 2 335 2 600 2 518 Δείκτης (2009 = 100) (3) 100 111 108 Πηγή: Eurostat. (91) Θα πρέπει να αναφερθεί ότι οι κινεζικές τιμές εισαγωγής ακολουθούν, σε μεγάλο βαθμό, τις κινεζικές τιμές των πρώτων υλών (κυρίως τα κράματα του αλουμινίου). Ωστόσο, οι τιμές εισαγωγής μειώθηκαν κατά 3 % κατά την ΠΕ σε σύγκριση με το 2010 σε μια εποχή που οι τιμές των πρώτων υλών αυξήθηκαν κατά περίπου 4 % (βλέπε πίνακα κατωτέρω). Πίνακας 4 Εξέλιξη των μέσων κινεζικών τιμών αλουμινίου 2008 2009 2010 ΠΕ Μηνιαία δειγματοληπτική σταθμισμένη μέση τιμή του SHFE ανά τόνο (ευρώ) 1 408 1 187 1 467 1 523 Δείκτης (2008 = 100) 100 84 104 108 Πηγή: Shanghai Futures Exchange (SHFE) εξαιρουμένου του ΦΠΑ (92) Επειδή όλες οι γνωστές κινεζικές εισαγωγές αφορούσαν ιδιωτικά σήματα, οι συγκρίσεις όσον αφορά την πώληση σε χαμηλότερες τιμές πραγματοποιήθηκαν στη βάση των πωλήσεων μόνο προϊόντων ιδιωτικού σήματος του ενωσιακού κλάδου παραγωγής. (93) Για να προσδιοριστούν οι πωλήσεις σε τιμές χαμηλότερες από τις τιμές της Ένωσης κατά τη διάρκεια της ΠΕ, πραγματοποιήθηκε σύγκριση μεταξύ των σταθμισμένων μέσων τιμών πώλησης κάθε τύπου προϊόντος από τους παραγωγούς της Ένωσης που συμπεριελήφθησαν στο δείγμα προς μη συνδεδεμένους πελάτες στην αγορά της Ένωσης, προσαρμοσμένων στις τιμές «εκ του εργοστασίου», και των αντίστοιχων σταθμισμένων μέσων τιμών εισαγωγής από τους συνεργασθέντες κινέζους παραγωγούς στον πρώτο ανεξάρτητο πελάτη στην αγορά της Ένωσης, που καθορίστηκαν σε επίπεδο CIF κατάλληλα προσαρμοσμένο για να ληφθούν υπόψη οι υφιστάμενοι δασμοί και τα έξοδα μετά την εισαγωγή. (94) Η σύγκριση των τιμών πραγματοποιήθηκε ανά τύπο προϊόντος για συναλλαγές στο ίδιο επίπεδο εμπορίου, μετά από αναπροσαρμογή όπου χρειάστηκε, και αφού αφαιρέθηκαν οι μειώσεις και οι εκπτώσεις. Το αποτέλεσμα της σύγκρισης, εκφραζόμενο ως ποσοστό του κύκλου εργασιών των παραγωγών της Ένωσης που συμπεριελήφθησαν στο δείγμα κατά τη διάρκεια της ΠΕ, έδειξε ένα σταθμισμένο μέσο περιθώριο πώλησης σε τιμές χαμηλότερες από τις τιμές της Ένωσης της τάξης του 10,0 % από τους κινέζους παραγωγούς-εξαγωγείς. 4. Οικονομική κατάσταση του κλάδου παραγωγής της ένωσης 4.1. Προκαταρκτικές παρατηρήσεις (95) Σύμφωνα με το άρθρο 3 παράγραφος 5 του βασικού κανονισμού, η Επιτροπή εξέτασε όλους τους σχετικούς οικονομικούς παράγοντες και δείκτες που έχουν επίπτωση στην κατάσταση του κλάδου παραγωγής της Ένωσης. (96) Οι μακροοικονομικοί δείκτες (παραγωγή, ικανότητα, χρησιμοποίηση της ικανότητας, όγκος πωλήσεων, μερίδιο αγοράς, ανάπτυξη και ποσοστό των περιθωρίων του ντάμπινγκ) εξετάστηκαν για το σύνολο του κλάδου παραγωγής της ΕΕ. Η αξιολόγηση βασίστηκε στα στοιχεία που παρέσχε ο καταγγέλλων, τα οποία διασταυρώθηκαν με τα στοιχεία που υπέβαλαν οι συνεργαζόμενοι παραγωγοί της Ένωσης. (97) Η ανάλυση των μικροοικονομικών δεικτών (μέσες τιμές μονάδας, απασχόληση, μισθοί, παραγωγικότητα, αποθέματα, αποδοτικότητα, ταμειακές ροές, επενδύσεις, απόδοση των επενδύσεων, ικανότητα άντλησης κεφαλαίων) πραγματοποιήθηκε σε επίπεδο παραγωγών της Ένωσης που περιελήφθησαν στο δείγμα. Η εξέταση στηρίχτηκε στις πληροφορίες που υπέβαλαν οι εν λόγω παραγωγοί, αφού αυτές επαληθεύτηκαν δεόντως. 4.2. Μακροοικονομικοί δείκτες 4.2.1. Παραγωγή, παραγωγική ικανότητα και χρησιμοποίηση της παραγωγικής ικανότητας Πίνακας 5 Συνολική παραγωγή της Ένωσης, παραγωγική ικανότητα και χρησιμοποίηση της παραγωγικής ικανότητας 2008 2009 2010 IP Όγκος παραγωγής (τόνοι) 95 500 95 000 93 000 91 000 Δείκτης (2008 = 100) 100 99 97 95 Παραγωγική ικανότητα (τόνοι) 160 000 164 000 164 000 164 000 Δείκτης (2008 = 100) 100 103 103 103 Χρησιμοποίηση της παραγωγικής ικανότητας 59,7 % 57,9 % 56,7 % 55,5 % Δείκτης (2008 = 100) 100 97 95 93 (98) Ο ανωτέρω πίνακας δείχνει ότι η παραγωγή μειώθηκε κατά την υπό εξέταση περίοδο παρά το γεγονός ότι η κατανάλωση παρέμεινε σταθερή σε όλη τη διάρκεια της ίδιας περιόδου. Μολονότι η ικανότητα παραγωγής παρέμεινε μετρίως σταθερή κατά τη διάρκεια της υπό εξέταση περιόδου, η χρησιμοποίηση της παραγωγικής ικανότητας ακολούθησε την ίδια πτωτική τάση με την παραγωγή. 4.2.2. Όγκος πωλήσεων και μερίδιο αγοράς Πίνακας 6 Όγκος πωλήσεων και μερίδιο αγοράς 2008 2009 2010 IP Όγκος πωλήσεων στην αγορά της ΕΕ (τόνοι) 91 000 91 500 87 700 82 456 Δείκτης (2008 = 100) 100 101 96 91 Μερίδιο αγοράς 95,2 % 92,3 % 89,5 % 85,2 % Δείκτης (2008 = 100) 100 97 94 90 (99) Ο όγκος των πωλήσεων του κλάδου παραγωγής της Ένωσης μειώθηκε κατά 9 % κατά τη διάρκεια της υπό εξέταση περιόδου και το μερίδιο αγοράς του μειώθηκε συνεχώς από 95,2 % το 2008 σε 85,2 % κατά την ΠΕ. 4.2.3. Ανάπτυξη (100) Η πτώση του όγκου πωλήσεων της ΕΕ και του μεριδίου αγοράς του κλάδου παραγωγής της Ένωσης κατά την υπό εξέταση περίοδο θα πρέπει να εξεταστεί στο πλαίσιο της σταθερής κατανάλωσης κατά τη διάρκεια της ίδιας περιόδου, όπως περιγράφεται στην αιτιολογική σκέψη 85. 4.3. Στοιχεία από τους ενωσιακούς παραγωγούς του δείγματος (μικροοικονομικοί δείκτες) 4.3.1. Μέσες μοναδιαίες τιμές στην Ένωση και κόστος παραγωγής Πίνακας 7 Τιμές πώλησης 2008 2009 2010 ΠΕ Τιμή μονάδας στην ΕΕ σε μη συνδεδεμένους πελάτες (ευρώ ανά τόνο) 4 479 3 950 4 237 4 378 Δείκτης (2008 = 100) 100 88 95 98 (101) Η εξέλιξη του μέσου όρου των τιμών πώλησης (συμπεριλαμβανομένων των προϊόντων με και χωρίς εμπορικό σήμα) δείχνει μείωση κατά 2 % κατά την υπό εξέταση περίοδο. Εντούτοις, οι τιμές πώλησης δεν θεωρήθηκε ότι αποτελούσαν αξιόπιστο δείκτη της ζημίας, επειδή είχαν επηρεαστεί σε μεγάλο βαθμό από τις τιμές των πρώτων υλών (κυρίως αλουμίνιο) που παρουσίασαν παρόμοιες τάσεις κατά την υπό εξέταση περίοδο. Συνολικά, οι τιμές το 2010 και κατά την ΠΕ υπέστησαν συμπίεση λόγω της υποτιμολόγησης που περιγράφεται στην αιτιολογική σκέψη 94 ανωτέρω. 4.3.2. Απασχόληση, παραγωγικότητα και μισθοί Πίνακας 8 Απασχόληση, παραγωγικότητα και μισθοί 2008 2009 2010 ΠΕ Αριθμός απασχολουμένων 301 314 287 284 Δείκτης (2008 = 100) 100 104 95 94 Παραγωγικότητα (μονάδα/απασχολούμενο) 143 138 141 138 Δείκτης (2008 = 100) 100 96 98 96 Αποδοχές ανά εργαζόμενο 41 070 38 913 44 115 43 600 Δείκτης (2008 = 100) 100 95 107 106 (102) Ο αριθμός των απασχολουμένων μειώθηκε κατά 6 % κατά την υπό εξέταση περίοδο, παρά το γεγονός ότι οι αποδοχές ανά εργαζόμενο αυξήθηκαν ελαφρά. Επιπλέον, η μείωση των εργαζομένων δεν είχε ως αποτέλεσμα την αύξηση της παραγωγικότητας, επειδή η απώλεια σε όγκο πωλήσεων, όπως περιγράφεται στην αιτιολογική σκέψη 99 ανωτέρω, ήταν ακόμη σημαντικότερη. Η παραγωγικότητα του εργατικού δυναμικού του κλάδου παραγωγής της Ένωσης, εκφραζόμενη ως όγκος παραγωγής ανά απασχολούμενο ετησίως, μειώθηκε ελαφρά κατά την υπό εξέταση περίοδο. Έφθασε το χαμηλότερο επίπεδό της το 2009, μετά το οποίο άρχισε να ανακάμπτει το 2010, χωρίς όμως να φθάσει τα αρχικά επίπεδά της. Κατά την ΠΕ η παραγωγικότητα επέστρεψε στο χαμηλότερο επίπεδο του 2009. 4.3.3. Αποθέματα Πίνακας 9 Αποθέματα 2008 2009 2010 ΠΕ Τελικό απόθεμα 2 873 2 994 3 092 3 534 Δείκτης (2008 = 100) 100 104 108 123 Τελικά αποθέματα ως ποσοστό παραγωγής 6,7 % 6,9 % 7,7 % 9,1 % Δείκτης (2008 = 100) 100 104 115 136 (103) Παρόλο που οι εταιρείες που περιλαμβάνονταν στο δείγμα του κλάδου παραγωγής της Ένωσης διατήρησαν τα αποθέματά τους σε χαμηλό επίπεδο χρησιμοποιώντας ένα σύστημα παραγωγής βάσει παραγγελιών, μερικά κοινά προϊόντα φυλάσσονταν σε απόθεμα. Το επίπεδο των αποθεμάτων αυξήθηκε σημαντικά τόσο σε απόλυτες τιμές όσο και ως ποσοστό της παραγωγής. Κατά την υπό εξέταση περίοδο, το επίπεδο των αποθεμάτων στο τέλος του έτους αυξήθηκε από 6,7 % σε 9,1 %. 4.3.4. Αποδοτικότητα, ταμειακή ροή, επενδύσεις, απόδοση επενδύσεων και ικανότητα άντλησης κεφαλαίων Πίνακας 10 Αποδοτικότητα 2008 2009 2010 ΠΕ Αποδοτικότητα των πωλήσεων της ΕΕ (% των καθαρών πωλήσεων) 2,7 % 6,2 % 2,7 % 0,7 % Δείκτης (2008 = 100) 100 231 101 27 (104) Η αποδοτικότητα του κλάδου παραγωγής της Ένωσης προσδιορίστηκε με την έκφραση του καθαρού κέρδους από τις πωλήσεις του ομοειδούς προϊόντος πριν από την καταβολή των φόρων ως ποσοστού του κύκλου εργασιών των εν λόγω πωλήσεων. Η κερδοφορία που υπολογίστηκε με τον τρόπο αυτό έφτασε στο ανώτατο επίπεδό της το 2009 λόγω του μειωμένου κόστους αγοράς της κύριας πρώτης ύλης (δηλαδή του αλουμινίου). Τα κέρδη μειώθηκαν από το 2009 και μετά και έφθασαν το 0,7 % κατά την ΠΕ. Αυτά τα στοιχεία κερδοφορίας καλύπτουν όλα τα τμήματα της αγοράς, συμπεριλαμβανομένου του σχετικά κερδοφόρου τμήματος των επώνυμων σημάτων, το οποίο υφίστατο πολύ μικρότερο βαθμό ανταγωνισμού από τις φθηνές κινεζικές εισαγωγές. Πράγματι, το τμήμα ιδιωτικού σήματος υφίστατο σημαντικές ζημίες κατά την ΠΕ. (105) Η ικανότητα άντλησης κεφαλαίων δεν είχε αναφερθεί ως σοβαρό πρόβλημα από τον κλάδο παραγωγής της Ένωσης. Πίνακας 11 Ταμειακές ροές, επενδύσεις και απόδοση των επενδύσεων (ΑΕ) 2008 2009 2010 ΠΕ Ταμειακές ροές 12 716 283 17 369 815 12 030 581 7 771 917 Δείκτης (2008 = 100) 100 137 95 61 Επενδύσεις (ευρώ) 4 604 286 2 167 756 2 770 090 1 716 570 Δείκτης (2008 = 100) 100 47 60 37 Απόδοση των επενδύσεων 33,3 % 68,7 % 27,2 % 7,4 % Δείκτης (2008 = 100) 100 206 82 22 (106) Η τάση των ταμειακών ροών, που συνίστανται στην ικανότητα του κλάδου να αυτοχρηματοδοτεί τις δραστηριότητές του, καθώς και η απόδοση των επενδύσεων, παρουσίασαν παρόμοια αρνητική τάση με την απόδοση επί του κύκλου εργασιών. (107) Το 2008 ένας ενωσιακός παραγωγός πραγματοποίησε επενδύσεις σε πρόσθετες εγκαταστάσεις αποθήκευσης. Κατά τα υπόλοιπα έτη της υπό εξέταση περιόδου, δεν εντοπίστηκαν σημαντικές επενδύσεις όσον αφορά τις εταιρείες του κλάδου παραγωγής της Ένωσης που περιλαμβάνονταν στο δείγμα. 4.3.5. Μέγεθος του πραγματικού περιθωρίου ντάμπινγκ (108) Τα περιθώρια ντάμπινγκ προσδιορίζονται ανωτέρω στο τμήμα για το ντάμπινγκ. Όλα τα καθορισθέντα περιθώρια βρίσκονται αισθητά πάνω από το ελάχιστο επίπεδο. Επιπλέον, λόγω του όγκου και των τιμών των εισαγωγών με ντάμπινγκ από τη ΛΔΚ, ο αντίκτυπος του πραγματικού περιθωρίου ντάμπινγκ στην αγορά της ΕΕ δεν μπορεί να θεωρηθεί αμελητέος. 5. Συμπέρασμα σχετικά με τη ζημία (109) Η έρευνα κατέδειξε ότι οι περισσότεροι δείκτες ζημίας που σχετίζονται με την οικονομική κατάσταση του κλάδου παραγωγής της Ένωσης επιδεινώθηκαν ή δεν εξελίχθηκαν σύμφωνα με την κατανάλωση κατά την υπό εξέταση περίοδο. Η παρατήρηση αυτή ισχύει ιδιαίτερα για την περίοδο από το 2010 έως το τέλος της ΠΕ. (110) Κατά την υπό εξέταση περίοδο, στο πλαίσιο μιας φθίνουσας κατανάλωσης, ο όγκος των εισαγωγών από τη ΛΔΚ αυξήθηκε σταθερά και σημαντικά. Ταυτόχρονα, ο όγκος πωλήσεων του ενωσιακού κλάδου παραγωγής μειώθηκε συνολικά κατά 9 % και το μερίδιο αγοράς του μειώθηκε κατά περίπου 10 ποσοστιαίες μονάδες. Ακόμη, ο όγκος αποθεμάτων του ενωσιακού κλάδου παραγωγής αυξήθηκε σημαντικά, γεγονός που φανερώνει την αδυναμία του να πωλήσει το προϊόν. Οι εισαγωγές με ντάμπινγκ αυξήθηκαν σταθερά κατά την υπό εξέταση περίοδο, με τιμές σταθερά χαμηλότερες από τις τιμές του κλάδου παραγωγής της Ένωσης. (111) Επιπλέον, οι δείκτες ζημίας που σχετίζονται με την οικονομική απόδοση του κλάδου παραγωγής της Ένωσης, όπως οι ταμειακές ροές και η κερδοφορία, επηρεάστηκαν σοβαρά το 2010 και την ΠΕ. (112) Δεδομένων των ανωτέρω, συμπεραίνεται ότι ο κλάδος παραγωγής της Ένωσης υπέστη σοβαρή ζημία κατά την έννοια του άρθρου 3 παράγραφος 5 του βασικού κανονισμού. ΣΤ. ΑΙΤΙΩΔΗΣ ΣΥΝΑΦΕΙΑ 1. Εισαγωγή (113) Σύμφωνα με το άρθρο 3 παράγραφοι 6 και 7 του βασικού κανονισμού, εξετάστηκε αν οι εισαγωγές από τη ΛΔΚ που αποτελούν αντικείμενο ντάμπινγκ έχουν προκαλέσει τέτοια ζημία στον κλάδο παραγωγής της Ένωσης ώστε να μπορεί να θεωρηθεί σημαντική ζημία. Επίσης, εξετάστηκαν άλλοι γνωστοί παράγοντες εκτός των εισαγωγών με τιμές ντάμπινγκ που θα μπορούσαν να είχαν προκαλέσει ζημία στον κλάδο παραγωγής της Ένωσης, ώστε να εξασφαλιστεί ότι τυχόν προκληθείσα ζημία από αυτούς τους άλλους παράγοντες δεν αποδόθηκε στις εισαγωγές που αποτελούν αντικείμενο ντάμπινγκ. 2. Επιπτώσεις των εισαγωγών που αποτελούν αντικείμενο ντάμπινγκ (114) Στο τέλος του 2009 επιβλήθηκαν δασμοί αντιντάμπινγκ στο αλουμινόχαρτο σε ρολά μεγάλου μεγέθους καταγωγής ΛΔΚ. Από την ημερομηνία αυτή και μετά, οι εισαγωγές του υπό εξέταση προϊόντος (του προϊόντος επόμενου σταδίου) αυξήθηκαν με γρήγορους ρυθμούς. Οι αυξήσεις αυτές συμπίπτουν με την επιδείνωση της κατάστασης του κλάδου παραγωγής της Ένωσης. (115) Η έρευνα έδειξε ότι η κατανάλωση στην Ένωση παρέμεινε σταθερή κατά τη διάρκεια της υπό εξέταση περιόδου, ενώ ο όγκος των εισαγωγών που αποτελούν αντικείμενο ντάμπινγκ από τη ΛΔΚ αυξήθηκε δραστικά, πάνω από 200 %. Το μερίδιο αγοράς αυτών των εισαγωγών αυξήθηκε επίσης από 4,5 % το 2008 σε 13,4 % κατά την ΠΕ (δηλαδή περίπου κατά 9 ποσοστιαίες μονάδες). Παράλληλα, ο όγκος των πωλήσεων του κλάδου παραγωγής της Ένωσης μειώθηκε κατά 9 % και το μερίδιο αγοράς μειώθηκε επίσης κατά 9 ποσοστιαίες μονάδες, από 95,2 % το 2008 σε 85,2 % κατά την ΠΕ. (116) Όσον αφορά την πίεση των τιμών, θα πρέπει να τονιστεί ότι κατά την ΠΕ, οι κινέζοι παραγωγοί-εξαγωγείς προσέφεραν χαμηλότερες τιμές απ’ ό,τι ο κλάδος παραγωγής της Ένωσης. Η πίεση των τιμών σε αυξανόμενους όγκους επέτρεψε στους κινέζους παραγωγούς-εξαγωγείς να κερδίσουν συμβάσεις με μεγάλους πελάτες (έμποροι λιανικής και χονδρικής πώλησης). Για τις συμβάσεις που διατηρήθηκαν, ο κλάδος παραγωγής της Ένωσης αναγκάστηκε να παραιτηθεί από αυξήσεις των τιμών τις οποίες χρειαζόταν για να αντισταθμιστούν οι αυξήσεις των τιμών αλουμινίου. Οι πωλήσεις σε χαμηλότερες τιμές κατά την ΠΕ ήταν περίπου 10 % και κατά το έτος αυτό, ο ενωσιακός κλάδος παραγωγής αύξησε τις μέσες τιμές κατά 3 % προκειμένου να αντικατοπτρίζεται το αυξημένο κόστος των πρώτων υλών, ενώ οι κινέζοι παραγωγοί-εξαγωγείς μείωσαν τις τιμές τους στην αγορά της ΕΕ κατά περίπου 3 % (βλέπε πίνακα 3). Αυτό είχε ως αποτέλεσμα τη σοβαρή επιδείνωση της κερδοφορίας του κλάδου παραγωγής της Ένωσης. (117) Με βάση τα ανωτέρω, συνάγεται το συμπέρασμα ότι η μαζική αύξηση των εισαγωγών με ντάμπινγκ από τη ΛΔΚ σε τιμές σταθερά χαμηλότερες των τιμών του κλάδου παραγωγής της Ένωσης αποτέλεσαν καθοριστικό παράγοντα της σημαντικής ζημίας που υπέστη ο κλάδος παραγωγής της Ένωσης, η οποία αντανακλάται ιδίως στην κακή οικονομική του κατάσταση, στη σημαντική μείωση του όγκου των πωλήσεων και του μεριδίου αγοράς του και στην επιδείνωση των περισσότερων δεικτών ζημίας. 3. Επιπτώσεις από άλλους παράγοντες 3.1. Εισαγωγές από τρίτες χώρες (118) Ο όγκος των εισαγωγών από άλλες τρίτες χώρες κατά την υπό εξέταση περίοδο εμφαίνεται στον παρακάτω πίνακα. Η ποσότητα και οι τάσεις των τιμών παρασχέθηκαν από τον καταγγέλλοντα με βάση τα στοιχεία της Eurostat. Πίνακας 12 Εισαγωγές από τρίτες χώρες 2008 2009 2010 ΠΕ Εισαγωγές από τρίτες χώρες 330 764 461 1 306 Δείκτης (2008 = 100) 100 231 140 396 Μερίδιο αγοράς 0,3 % 0,8 % 0,5 % 1,3 % Δείκτης (2008 = 100) 100 223 136 391 (119) Οι εισαγωγές από τρίτες χώρες (κυρίως την Ινδία, τη Ρωσία, την Ταϊβάν και την Τουρκία) αυξήθηκαν κατά 300 % κατά την υπό εξέταση περίοδο. Ωστόσο, το συνολικό μερίδιο αγοράς των εισαγωγών αυτών στην ΕΕ εξακολουθεί να παραμένει αμελητέο. Επομένως, οι εισαγωγές αυτές δεν μπορεί να έχουν συμβάλει στη ζημία που υπέστη ο ενωσιακός κλάδος παραγωγής κατά τη διάρκεια της ΠΕ. 3.2. Όγκοι εξαγωγών και τιμές (120) Ο όγκος των εξαγωγών των ενωσιακών παραγωγών του δείγματος κατά την υπό εξέταση περίοδο παρουσιάζεται στον παρακάτω πίνακα. Η ποσότητα και οι τάσεις των τιμών είναι επαληθευμένα στοιχεία από τους παραγωγούς του δείγματος. Πίνακας 13 Εξαγωγές των ενωσιακών παραγωγών του δείγματος 2008 2009 2010 ΠΕ Όγκος εξαγωγών της ΕΕ 1 900 1 800 1 600 1 700 Δείκτης (2008 = 100) 100 95 84 89 Εξαγωγές ως ποσοστό της παραγωγής 2,0 % 1,9 % 1,7 % 1,9 % Δείκτης (2008 = 100) 100 95 86 94 Τιμές εξαγωγής 3 792 3 460 3 447 3 565 Δείκτης (2008 = 100) 100 91 91 94 (121) Οι όγκοι εξαγωγής των παραγωγών του δείγματος δεν ήταν σημαντικές κατά την υπό εξέταση περίοδο, δεδομένου ότι σε καμία περίπτωση δεν αντιπροσώπευαν περισσότερο από το 2 % των παραγομένων ποσοτήτων. Ακολούθησαν τάση παρόμοια με εκείνη του όγκου πωλήσεων στην ευρωπαϊκή αγορά. Λαμβάνοντας υπόψη τους περιορισμένους τους όγκους, η εξέλιξη των εξαγωγών του ενωσιακού κλάδου παραγωγής δεν συνέβαλε στη σημαντική ζημία που υπέστη ο κλάδος. 3.3. Αντίκτυπος της οικονομικής κρίσης (122) Η οικονομική κρίση δεν προκάλεσε καμία συρρίκνωση της κατανάλωσης στην Ένωση κατά την υπό εξέταση περίοδο. Όπως θα μπορούσε να αναμένεται για μη πολυτελή προϊόντα οικιακής χρήσης, η χρηματοπιστωτική κρίση δεν είχε αντίκτυπο στην κατανάλωση του αλουμινόχαρτου οικιακής χρήσης που παραμένει πολύ σταθερό προϊόν στον κλάδο της μεταποίησης και της συσκευασίας τροφίμων. Επομένως, η οικονομική κρίση δεν συνέβαλε στη ζημία που υπέστη ο κλάδος παραγωγής της ΕΕ κατά την ΠΕ. 3.4. Ο ανταγωνισμός στην αγορά της Ένωσης (123) Ο ανταγωνισμός στην αγορά της Ένωσης είναι ισχυρός, λαμβάνοντας υπόψη ότι ο κλάδος παραγωγής της Ένωσης παρουσιάζει αρκετά μεγάλη ποικιλία (υπάρχουν πάνω από 30 παραγωγοί) και ότι ένας από τους κύριους πελάτες του είναι ο ισχυρός τομέας του λιανικού εμπορίου. (124) Επί σειρά ετών, οι μεγάλες εταιρείες λιανικού εμπορίου της Ευρωπαϊκής Ένωσης έχουν αναπτύξει δικά τους σήματα (ιδιωτικής ετικέτας) τα οποία, όσον αφορά το αλουμινόχαρτο οικιακής χρήσης, έχουν μειώσει σταδιακά τον όγκο των πωλήσεων των σημάτων των παραγωγών. Αυτό έχει αρνητικές επιπτώσεις στους παραγωγούς του ενωσιακού κλάδου παραγωγής που έχουν υποστεί πτώση στις πωλήσεις των πιο κερδοφόρων επώνυμων τμημάτων και υποχρεώθηκαν να αυξήσουν τον μεταξύ τους ανταγωνισμό στο αυξανόμενο τμήμα του ιδιωτικού σήματος. (125) Ωστόσο, η εξέλιξη αυτή επήλθε σταδιακά επί πολλά έτη και η έρευνα έδειξε ότι τα προϊόντα ιδιωτικού σήματος αυξήθηκαν μόνο από 83 % σε 84 % από το 2010 έως την ΠΕ. Κατά συνέπεια, παρότι η αύξηση αυτή θα είχε ένα μικρό αντίκτυπο στους παραγωγούς της ΕΕ, δεν μπορεί να δικαιολογήσει το μέγεθος των ζημιογόνων τάσεων που αντιμετωπίζουν. 3.5. Εξέλιξη του κόστους παραγωγής του κλάδου παραγωγής της Ένωσης (126) Προβλήθηκε το επιχείρημα των ενδιαφερόμενων μερών ότι οι διακυμάνσεις του κόστους παραγωγής, κυρίως της τιμής του αλουμινίου, συνέβαλαν στη ζημία. (127) Το κόστος της παραγωγής αλουμινόχαρτου οικιακής χρήσης συνδέεται στενά με την εξέλιξη των τιμών του αλουμινίου - της κύριας πρώτης ύλης που χρησιμοποιείται για την παραγωγή του εν λόγω προϊόντος. Το LME αποτελεί το παγκόσμιο σημείο αναφοράς για τις τιμές του αλουμινίου. Πίνακας 14 Εξέλιξη των μέσων τιμών του αλουμινίου στο LME 2008 2009 2010 ΠΕ Μέση τιμή του LME, σε μετρητά, ανά τόνο, σε δολάρια ΗΠΑ 2 750 1 750 2 150 2 460 Δείκτης (2008 = 100) 100 64 78 90 Πηγή LME (128) Η εξέλιξη που παρατηρείται ανωτέρω προέκυψε από τη χρηματοπιστωτική κρίση η οποία ξεκίνησε κατά τον Οκτώβριο του 2008. Οι τιμές του αλουμινίου μειώθηκαν λόγω της μειωμένης ζήτησης και ανέκαμψαν σε κάποιο βαθμό στο τέλος της ΠΕ. Ωστόσο, η βιομηχανία αλουμινόχαρτου οικιακής χρήσης συνήθως καθορίζει τις τιμές της με βάση μια τιμή αναφοράς του LME συν ένα περιθώριο για να καλυφθεί το κόστος μετατροπής και το κέρδος. Αυτό σημαίνει ότι, υπό κανονικές συνθήκες, οι διακυμάνσεις της τιμής αναφοράς του LME δεν έχουν μεγάλο αντίκτυπο στην κατάσταση της βιομηχανίας αλουμινόχαρτου οικιακής χρήσης, δεδομένου ότι οι τιμές των τελικών προϊόντων ακολουθούν την εξέλιξη των τιμών του LME. Στην πραγματικότητα, ο κλάδος παραγωγής της Ένωσης λειτουργούσε πάντα σε ένα περιβάλλον κυμαινόμενων τιμών αλουμινίου. (129) Προβλήθηκε επίσης ο ισχυρισμός ότι ο κλάδος παραγωγής της Ένωσης έχει αναποτελεσματικό εξοπλισμό και το γεγονός αυτό συνέβαλε στη ζημία. Θα πρέπει να σημειωθεί ότι η έρευνα δεν υποστήριξε την άποψη αυτή και ότι στην πραγματικότητα το κόστος μεταποίησης, στο σύνολό του, ήταν σε μεγάλο βαθμό παρόμοιο στην ΕΕ και στην Κίνα. Επιπλέον, η εικαζόμενη αναποτελεσματικότητα θα σήμαινε ότι η αποδοτικότητα του κλάδου παραγωγής της Ένωσης ήταν χαμηλή επί πολλά χρόνια και ο ισχυρισμός αυτός δεν εξηγεί την απώλεια του μεριδίου αγοράς, του όγκου πωλήσεων και της αποδοτικότητας που σημειώθηκε από το 2009 έως την ΠΕ. (130) Με βάση τα παραπάνω, η διακύμανση των τιμών αλουμινίου ή η εικαζόμενη έλλειψη αποδοτικότητας της παραγωγής δεν μπορούν να θεωρηθούν ως αιτία της ζημίας που υπέστη ο κλάδος παραγωγής της Ένωσης. 3.6. Πλεονάζουσα παραγωγική ικανότητα (131) Όπως προαναφέρθηκε, η χρησιμοποίηση της παραγωγικής ικανότητας από τους ευρωπαίους παραγωγούς ήταν σχετικά χαμηλή κατά την υπό εξέταση περίοδο. Ωστόσο, επειδή οι παραγωγοί της Ένωσης είναι σε θέση να χρησιμοποιούν τα ίδια μηχανήματα για ανατύλιξη άλλων προϊόντων (όπως πλαστική μεμβράνη) τα αριθμητικά στοιχεία χρησιμοποίησης της παραγωγικής ικανότητας δεν θεωρούνται σημαντικός παράγοντας αιτιώδους συνάφειας. Επίσης, τα στοιχεία για τη χρησιμοποίηση της παραγωγικής ικανότητας βρίσκονταν ήδη σε αρκετά χαμηλά επίπεδα το 2008 και το 2009, όταν τα ποσοστά αποδοτικότητας και η κατάσταση της βιομηχανίας σε γενικές γραμμές ήταν ικανοποιητικά. (132) Επομένως, συνήχθη το συμπέρασμα ότι η πλεονάζουσα ικανότητα δεν αποτελούσε σημαντική αιτία της ζημίας που υπέστησαν οι παραγωγοί της ΕΕ. 4. Συμπέρασμα για την αιτιώδη συνάφεια (133) Η ανωτέρω ανάλυση έδειξε την ύπαρξη μίας ουσιαστικής αύξησης στον όγκο και στο μερίδιο αγοράς των εισαγωγών που αποτελούν αντικείμενο ντάμπινγκ, καταγωγής ΛΔΚ, ιδίως κατά το 2010 και την ΠΕ. Διαπιστώθηκε ότι αυτές οι εισαγωγές είχαν πραγματοποιηθεί σε τιμές χαμηλότερες από τις τιμές που χρέωνε ο κλάδος παραγωγής της Ένωσης στην αγορά της Ένωσης κατά τη διάρκεια της ΠΕ. (134) Αυτή η αύξηση σε όγκο και μερίδιο αγοράς των εισαγωγών σε χαμηλές τιμές που αποτέλεσαν αντικείμενο ντάμπινγκ από τη ΛΔΚ ήταν συνεχής και συνέπεσε με την αρνητική εξέλιξη της οικονομικής κατάστασης του κλάδου παραγωγής της Ένωσης. Η κατάσταση αυτή επιδεινώθηκε κατά την ΠΕ, όταν ο κλάδος παραγωγής της Ένωσης εξακολούθησε να χάνει μερίδιο αγοράς και αποδοτικότητα, ενώ άλλοι οικονομικοί δείκτες όπως οι ταμειακές ροές και η απόδοση των επενδύσεων έφθασαν στα χαμηλότερα επίπεδά τους. (135) Η ανάλυση των άλλων γνωστών παραγόντων, συμπεριλαμβανομένης της οικονομικής κρίσης, κατέδειξε ότι οποιοσδήποτε αρνητικός αντίκτυπος των εν λόγω παραγόντων δεν μπορεί είναι τέτοιος που θα μπορούσε να διασπάσει την αιτιώδη συνάφεια μεταξύ των εισαγωγών που αποτελούν αντικείμενο ντάμπινγκ από τη ΛΔΚ και της ζημίας που υπέστη ο κλάδος παραγωγής της Ένωσης. (136) Βάσει της ανωτέρω ανάλυσης, με την οποία διακρίθηκαν και διαχωρίστηκαν σαφώς οι επιπτώσεις όλων των γνωστών παραγόντων στην κατάσταση του κλάδου παραγωγής της Ένωσης από τις ζημιογόνες επιπτώσεις των εξαγωγών που αποτελούν αντικείμενο ντάμπινγκ, συνάχθηκε προσωρινά το συμπέρασμα ότι οι εξαγωγές που αποτελούν αντικείμενο ντάμπινγκ από τη ΛΔΚ προκάλεσαν σημαντική ζημία στον κλάδο παραγωγής της Ένωσης κατά την έννοια του άρθρου 3 παράγραφος 6 του βασικού κανονισμού. ΣΤ. ΣΥΜΦΕΡΟΝ ΤΗΣ ΕΝΩΣΗΣ 1. Προκαταρκτικές παρατηρήσεις (137) Σύμφωνα με το άρθρο 21 του βασικού κανονισμού, η Επιτροπή εξέτασε, παρά το προσωρινό συμπέρασμα σχετικά με το επιζήμιο ντάμπινγκ, κατά πόσο υπήρχαν επιτακτικοί λόγοι που θα οδηγούσαν στο συμπέρασμα ότι δεν είναι προς το ενωσιακό συμφέρον η λήψη μέτρων στη συγκεκριμένη περίπτωση. Η ανάλυση του συμφέροντος της Ένωσης βασίστηκε σε εκτίμηση του συμφέροντος όλων των φορέων, συμπεριλαμβανομένων του κλάδου παραγωγής της Ένωσης, των εισαγωγέων και των χρηστών του υπό εξέταση προϊόντος. 2. Συμφέρον του κλάδου παραγωγής της ένωσης (138) Ο κλάδος παραγωγής της Ένωσης υπέστη σημαντική ζημία εξ αιτίας των εισαγωγών που αποτελούν αντικείμενο ντάμπινγκ από τη ΛΔΚ. Υπενθυμίζεται ότι οι περισσότεροι δείκτες ζημίας παρουσίασαν αρνητικές τάσεις κατά την υπό εξέταση περίοδο. Αν δεν ληφθούν μέτρα, φαίνεται αναπόφευκτη η περαιτέρω επιδείνωση της οικονομικής κατάστασης του κλάδου παραγωγής της Ένωσης. Η κατάσταση του ενωσιακού κλάδου παραγωγής επιδεινώθηκε ταχύτατα μετά την επιβολή των μέτρων αντιντάμπινγκ επί του προϊόντος προηγούμενου σταδίου (αλουμινόχαρτο σε ρολά μεγάλου μεγέθους) το 2009. Δεδομένου ότι τα ίδια διαρθρωτικά προβλήματα στον κινεζικό τομέα του αλουμινίου που παρατηρήθηκαν κατά τη διάρκεια της εν λόγω έρευνας εξακολουθούν να υπάρχουν στην αγορά, ο κλάδος παραγωγής της Ένωσης υποστήριξε ότι και ο ίδιος θα πρέπει να προστατεύεται από τον αθέμιτο ανταγωνισμό. (139) Αναμένεται ότι η επιβολή προσωρινών δασμών αντιντάμπινγκ θα αποκαταστήσει τις αποτελεσματικές συνθήκες εμπορίου στην αγορά της Ένωσης και θα επιτρέψει στον κλάδο παραγωγής της Ένωσης να ευθυγραμμίσει τις τιμές του υπό εξέταση προϊόντος, έτσι ώστε να αντανακλούν το κόστος των διαφόρων συστατικών στοιχείων και τις συνθήκες της αγοράς. Αναμένεται επίσης ότι η επιβολή προσωρινών μέτρων θα επιτρέψει στον κλάδο παραγωγής της Ένωσης να ανακτήσει τουλάχιστον ένα μέρος του μεριδίου αγοράς που απώλεσε κατά την υπό εξέταση περίοδο, με πρόσθετες θετικές συνέπειες στην αποδοτικότητα και τη συνολική οικονομική κατάστασή του. (140) Αν δεν επιβληθούν μέτρα, μπορούν να αναμένονται περαιτέρω απώλειες στο μερίδιο αγοράς και ο κλάδος παραγωγής της Ένωσης θα παραμείνει ζημιογόνος. Αυτό δεν θα μπορούσε να συνεχιστεί μεσοπρόθεσμα ούτε μακροπρόθεσμα. Λαμβάνοντας υπόψη την πτωτική τάση της αποδοτικότητας και άλλων οικονομικών δεικτών, όπως οι ταμειακές ροές και η απόδοση των επενδύσεων, μπορεί να αναμένεται ότι οι περισσότεροι ενωσιακοί παραγωγοί δεν θα μπορέσουν να παραμείνουν ανταγωνιστικοί στην αγορά, εάν δεν επιβληθούν μέτρα. (141) Επιπροσθέτως, ο ενωσιακός κλάδος παραγωγής προμηθεύει στους πελάτες του (κυρίως έμποροι λιανικής και χονδρικής πώλησης) με άλλα προϊόντα μεταποίησης και συσκευασίας τροφίμων, όπως πλαστική μεμβράνη και προϊόντα από χαρτί. Ορισμένα από αυτά τα προϊόντα παράγονται με τον ίδιο εξοπλισμό ανατύλιξης που χρησιμοποιείται για το υπό εξέταση προϊόν. Το υπό εξέταση προϊόν αποτελεί σημαντικό τμήμα του χαρτοφυλακίου των προϊόντων που πωλούνται από διάφορες εταιρείες του κλάδου παραγωγής της Ένωσης, σε σημείο που για ορισμένες να αντιπροσωπεύει πάνω από το 50 % του κύκλου εργασιών. Εάν η κατάσταση του υπό εξέταση προϊόντος επιδεινωθεί περαιτέρω, θα τεθεί σε κίνδυνο και η ενωσιακή παραγωγή των άλλων προϊόντων. (142) Επομένως, συνάγεται προσωρινά το συμπέρασμα ότι η επιβολή δασμών αντιντάμπινγκ θα ήταν προς το συμφέρον του κλάδου παραγωγής της Ένωσης. 3. Συμφέρον των εισαγωγέων/εμπόρων χονδρικής πώλησης (143) Όσον αφορά τους εισαγωγείς, ένα μεγάλο μέρος των εισαγωγών του υπό εξέταση προϊόντος, το οποίο εκτιμάται σε περίπου 50 % κατά τη διάρκεια της ΠΕ, κατασκευάζονται από δύο μεγάλους συντελεστές της ευρωπαϊκής αγοράς που προμηθεύονται τα προϊόντα τους από την ΛΔΚ. (144) Ένας από τους εν λόγω εισαγωγείς συνδέεται με έναν συνεργαζόμενο παραγωγό-εξαγωγέα που συμμετείχε στο δείγμα («CeDo Shanghai»). Ο όμιλος CeDo έχει αναπτύξει μια διττή στρατηγική όσον αφορά τις προμήθειες· το αλουμινόχαρτο που πωλεί στην αγορά της Ένωσης παράγεται στην ΛΔΚ και στην Ένωση. Ο όμιλος επεσήμανε ότι τα μέτρα αντιντάμπινγκ θα απειλούσαν τη στρατηγική αυτή και θα μείωναν την αποδοτικότητά της. Ωστόσο, τα προτεινόμενα μέτρα δεν απευθύνονται σε κάποια συγκεκριμένη εταιρεία, αλλά αποσκοπούν στην αποκατάσταση του θεμιτού εμπορίου στην αγορά της Ένωσης. (145) Δεν είναι γνωστό από την έρευνα αν ο άλλος μεγάλος εισαγωγέας (Quickpack) συνδέεται με κάποιον από τους κινέζους προμηθευτές του. Αυτό οφείλεται στο γεγονός ότι, παρόλο που κλήθηκε να συμμετάσχει στην έρευνα, επέλεξε να μη συνεργαστεί. Συνεπώς, ο αντίκτυπος των ενδεχόμενων δασμών, του επιπέδου που προτείνεται, στην επιχειρηματική του δραστηριότητα δεν είναι σαφής. (146) Από τους λοιπούς εισαγωγείς μόνο δύο συνεργάστηκαν στην παρούσα έρευνα απαντώντας στο ερωτηματολόγιο. Οι απαντήσεις τους αντιπροσωπεύουν περίπου το 6 % των συνολικών εισαγωγών από τη ΛΔΚ. Οι εν λόγω εταιρείες ισχυρίστηκαν ότι ενδέχεται να αναγκαστούν να αποχωρήσουν από την αγορά αλουμινόχαρτου αν επιβληθεί δασμός αντιντάμπινγκ. Εντούτοις, άλλα προϊόντα αντιπροσώπευαν πάνω από το 80 % του κύκλου εργασιών τους, διότι οι εν λόγω δύο εταιρείες εισήγαγαν πολλά άλλα προϊόντα του τομέα τροφίμων και ειδών οικιακής χρήσης. (147) Ένας περαιτέρω παραγωγός-εισαγωγέας (Τerinex Ltd) δεν υπέβαλε απάντηση στο ερωτηματολόγιο, αλλά παρείχε γνωμοδότηση με βάση την αγορά του Ηνωμένου Βασιλείου. Η Terinex Ltd εξήγησε ότι οι προμήθειές της από τη ΛΔΚ πραγματοποιούντο σε τιμές χαμηλότερες από τη δική της παραγωγή αλλά ότι ως μικρός συντελεστής στην αγορά δεν θεωρούσε ότι οι εισαγωγές της ήταν ζημιογόνες για τον κλάδο παραγωγής της Ένωσης. Ωστόσο, αν ληφθούν υπόψη όλες οι εισαγωγές από τη ΛΔΚ (από την αιτιολογική σκέψη 87 και μετά), τότε, όπως εξηγείται από την αιτιολογική σκέψη 114 και μετά, είναι σαφές ότι οι εισαγωγές από τη ΛΔΚ αποτελούν μείζονα αιτία της ζημίας που υπέστη ο κλάδος παραγωγής της Ένωσης. Επειδή ο κύκλος εργασιών του υπό εξέταση προϊόντος είναι σχετικά μικρός σε σχέση με τη συνολική δραστηριότητα των εταιρειών, η επιβολή μέτρων δεν είναι πιθανό να έχει σοβαρό αντίκτυπο στα συνολικά του κέρδη. (148) Όσον αφορά τον τομέα των εισαγωγών γενικά (είτε πρόκειται για συνδεδεμένες εταιρείες είτε όχι), δεν μπορεί να αποκλειστεί ότι η επιβολή μέτρων θα μπορούσε να επηρεάσει αρνητικά τον τομέα αυτόν, επειδή ένας δασμός είναι πιθανό να καταστήσει τις εισαγωγές λιγότερο ελκυστικές και ο κλάδος παραγωγής της Ένωσης θα βρεθεί πιθανόν σε θέση να ξανακερδίσει ορισμένες παραγγελίες/συμβάσεις εις βάρος του τομέα των εισαγωγών. Ωστόσο, αυτό θα γινόταν με βάση την αποκατάσταση του θεμιτού ανταγωνισμού και η επίπτωση στον τομέα των εισαγωγών στο σύνολό του δεν θα ήταν δυσανάλογη. (149) Βάσει των ανωτέρω, προσωρινά συνάγεται το συμπέρασμα ότι ο αντίκτυπος στους εισαγωγείς δεν θα είναι τέτοιος ώστε να θεωρηθεί ότι τα μέτρα είναι κατά του γενικού συμφέροντος της Ένωσης. 4. Συμφέρον των εμπόρων λιανικής πώλησης (150) Έξι έμποροι λιανικής πώλησης συνεργάστηκαν στην έρευνα. Οι εν λόγω έμποροι λιανικής πώλησης μπορούν να θεωρηθούν αντιπροσωπευτικοί από την πλευρά της ευρείας εξάπλωσης της γεωγραφικής τους θέσης στην Ευρωπαϊκή Ένωση καθώς και του διαφορετικού μεγέθους τους σε όρους κύκλου εργασιών. Όλοι τους ήταν αντίθετοι με την επιβολή τυχόν μέτρων με το επιχείρημα ότι τα μέτρα θα επιβάλουν πρόσθετες δαπάνες στις επιχειρήσεις τους και θα περιορίσουν τη δυνατότητα επιλογής των προμηθευτών τους. (151) Ωστόσο, είναι πολύ σαφές από τις απαντήσεις των εν λόγω εμπόρων λιανικής πώλησης ότι το υπό εξέταση προϊόν αποτελεί ελάχιστο μέρος του κύκλου εργασιών τους (σε κάθε περίπτωση κάτω του 1 %) και οποιοδήποτε μέτρο αντιντάμπινγκ θα είχε ελάχιστο ή μηδενικό αντίκτυπο στον κύκλο εργασιών τους ή στα κέρδη τους. 5. Συμφέρον των καταναλωτών (152) Η Επιτροπή επικοινώνησε με μια ένωση καταναλωτών η οποία απάντησε ότι δεν ενδιαφερόταν να συνεργαστεί στην έρευνα. Καμία άλλη ένωση καταναλωτών δεν αναγγέλθηκε. (153) Οι επιπτώσεις των δασμών αντιντάμπινγκ στους καταναλωτές αναμένεται ότι θα είναι αμελητέες, δεδομένου ότι το AHF αποτελεί ένα πολύ χαμηλό ποσοστό του εβδομαδιαίου προϋπολογισμού του καταναλωτή. Επιπροσθέτως, αναμένεται ότι η ενδεχόμενη αύξηση των τιμών στο επίπεδο της λιανικής πώλησης AHF που θα οφείλεται στην επιβολή δασμών θα είναι είτε αμελητέα, είτε μηδενική. 6. Συμπέρασμα σχετικά με το συμφέρον της ένωσης (154) Με βάση τα ανωτέρω, συνάγεται προσωρινά το συμπέρασμα ότι, σύμφωνα με τις διαθέσιμες πληροφορίες σχετικά με το συμφέρον της Ένωσης, δεν συντρέχουν επιτακτικοί λόγοι για τη μη επιβολή προσωρινών μέτρων στις εισαγωγές του υπό εξέταση προϊόντος καταγωγής ΛΔΚ. H. ΠΡΟΤΑΣΗ ΓΙΑ ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ 1. Επίπεδο εξάλειψης της ζημίας (155) Με βάση τα συμπεράσματα που συνάχθηκαν όσον αφορά το ντάμπινγκ, τη ζημία, την αιτιώδη συνάφεια και το συμφέρον της Ένωσης, πρέπει να επιβληθούν προσωρινά μέτρα αντιντάμπινγκ, ώστε να αποτραπεί η περαιτέρω ζημία σε βάρος του κλάδου παραγωγής της Ένωσης από τις εισαγωγές που αποτελούν αντικείμενο ντάμπινγκ. (156) Για να καθοριστεί το επίπεδο των μέτρων αυτών, ελήφθησαν υπόψη τα περιθώρια ντάμπινγκ που διαπιστώθηκαν και το ποσό του δασμού που είναι αναγκαίο για την εξάλειψη της ζημίας που υπέστη ο κλάδος παραγωγής της Ένωσης, χωρίς υπέρβαση των περιθωρίων ντάμπινγκ που διαπιστώθηκαν. (157) Κατά τον υπολογισμό του ποσού του δασμού που απαιτείται για την εξάλειψη των επιπτώσεων του ζημιογόνου ντάμπινγκ, κρίθηκε ότι τα μέτρα θα πρέπει να επιτρέψουν στον κλάδο παραγωγής της Ένωσης να καλύψει το κόστος παραγωγής και να πραγματοποιήσει κέρδος πριν από την καταβολή των φόρων το οποίο θα μπορούσε λογικά να επιτευχθεί από μια βιομηχανία αυτού του τύπου στον εν λόγω τομέα υπό κανονικές συνθήκες ανταγωνισμού, δηλαδή χωρίς εισαγωγές που αποτελούν αντικείμενο ντάμπινγκ, από τις πωλήσεις του ομοειδούς προϊόντος στην Ένωση. (158) Σε προηγούμενες έρευνες που αφορούν το αλουμινόχαρτο οικιακής χρήσης (ρολά μεγάλου μεγέθους) το περιθώριο του κανονικού κέρδους καθορίστηκε σε 5 % με βάση όσα περιγράφονται ανωτέρω. Ο καταγγέλλων ισχυρίστηκε ότι το 6 % θα ήταν ένα εύλογο περιθώριο κέρδους, για τον κλάδο παραγωγής, σε περίπτωση απουσίας της ζημιογόνου πρακτικής ντάμπινγκ. Ωστόσο, παρέλειψε να τεκμηριώσει κατάλληλα τον ισχυρισμό αυτό και, ως εκ τούτου, ελλείψει άλλων σχετικών παρατηρήσεων για το θέμα αυτό, θεωρείται σκόπιμο να χρησιμοποιηθεί το περιθώριο κέρδους 5 % που καθορίστηκε κατά την προηγούμενη έρευνα. Κρίνεται επομένως ότι ένα περιθώριο κέρδους ύψους 5 % του κύκλου εργασιών θα μπορούσε να θεωρηθεί ως κατάλληλο ελάχιστο όριο το οποίο θα μπορούσε να αναμένει ο κλάδος παραγωγής της Ένωσης χωρίς ζημιογόνο ντάμπινγκ. Σύμφωνα με τα ανωτέρω, υπολογίστηκε μια μη ζημιογόνος τιμή την οποία θα μπορεί να εφαρμόσει ο κλάδος παραγωγής της Ένωσης για το ομοειδές προϊόν. Η μη ζημιογόνος τιμή καθορίστηκε με την αφαίρεση από τις τιμές πώλησης της ΕΕ του πραγματικού κέρδους που σημειώθηκε κατά την ΠΕ και με την αντικατάστασή του από το προαναφερθέν περιθώριο κέρδους. (159) Η απαιτούμενη αύξηση της τιμής καθορίστηκε επομένως με βάση τη σύγκριση της μέσης σταθμισμένης τιμής εισαγωγής των συνεργαζομένων παραγωγών-εξαγωγέων από τη ΛΔΚ, δεόντως προσαρμοσμένης λόγω του κόστους εισαγωγής και των τελωνειακών δασμών, με τη μη ζημιογόνο τιμή του κλάδου παραγωγής της Ένωσης στην αγορά της Ένωσης κατά την ΠΕ. Οι τυχόν διαφορές που προέκυψαν από την εν λόγω σύγκριση εκφράστηκαν στη συνέχεια ως ποσοστό της μέσης αξίας εισαγωγής CIF των τύπων προϊόντος που συγκρίθηκαν. 2. Προσωρινά μέτρα (160) Με βάση τα ανωτέρω, κρίνεται ότι, σύμφωνα με το άρθρο 7 παράγραφος 2 του βασικού κανονισμού, θα πρέπει να επιβληθούν προσωρινά μέτρα αντιντάμπινγκ στις εισαγωγές καταγωγής ΛΔΚ στο επίπεδο των χαμηλότερων περιθωρίων ντάμπινγκ και ζημίας, σύμφωνα με τον κανόνα του χαμηλότερου δασμού. (161) Βάσει των ανωτέρω, καθορίστηκαν οι συντελεστές του δασμού αντιντάμπινγκ μετά τη σύγκριση των περιθωρίων εξάλειψης της ζημίας και των περιθωρίων ντάμπινγκ. Κατά συνέπεια, οι προτεινόμενοι δασμοί αντιντάμπινγκ είναι οι ακόλουθοι: Προτεινόμενος προσωρινός δασμός αντιντάμπινγκ Επωνυμία εταιρείας Περιθώριο ντάμπινγκ Περιθώριο ζημίας Προσωρινός δασμός CeDo Shanghai Co. Ltd. 39,3 % 16,3 % 16,3 % Ningbo Times Co. Ltd. 31,4 % 15,5 % 15,5 % Ningbo Favoured Commodity Co. Ltd. 28,6 % 13,0 % 13,0 % Άλλες συνεργασθείσες εταιρίες 35,2 % 15,5 % 15,5 % Εθνικό περιθώριο ντάμπινγκ 43,4 % 35,4 % 35,4 % (162) Οι ατομικοί για κάθε εταιρεία δασμολογικοί συντελεστές αντιντάμπινγκ που προσδιορίζονται στον παρόντα κανονισμό καθορίστηκαν βάσει των διαπιστώσεων της παρούσας έρευνας. Συνεπώς, αντικατοπτρίζουν την κατάσταση που διαπιστώθηκε κατά τη διάρκεια της έρευνας όσον αφορά τις εν λόγω εταιρείες. Ως εκ τούτου, αυτοί οι δασμολογικοί συντελεστές (σε αντίθεση με τον δασμό σε επίπεδο χώρας που εφαρμόζεται σε «όλες τις άλλες εταιρείες») εφαρμόζονται αποκλειστικά στις εισαγωγές προϊόντων καταγωγής ΛΔΚ που παράγονται από τις εταιρείες αυτές και, συνεπώς, από τα αναφερόμενα συγκεκριμένα νομικά πρόσωπα. Τα εισαγόμενα προϊόντα που παράγονται από κάθε άλλη εταιρεία, η οποία δεν αναφέρεται ρητώς στο διατακτικό του παρόντος κανονισμού, συμπεριλαμβανομένων των επιχειρήσεων που συνδέονται με τις εταιρείες που αναφέρονται ρητώς, δεν μπορούν να επωφεληθούν από τους εν λόγω συντελεστές και υπόκεινται στον δασμολογικό συντελεστή που εφαρμόζεται σε «όλες τις άλλες εταιρείες». (163) Οποιοδήποτε αίτημα για την εφαρμογή των εν λόγω δασμών αντιντάμπινγκ για μεμονωμένες εταιρείες (π.χ. μετά από αλλαγή της επωνυμίας της επιχείρησης ή μετά τη δημιουργία νέας επιχείρησης παραγωγής ή πωλήσεων) θα πρέπει να απευθύνεται πάραυτα στην Επιτροπή (4) μαζί με όλες τις σχετικές πληροφορίες και, ιδίως, οποιαδήποτε αλλαγή των δραστηριοτήτων της εταιρείας που σχετίζεται με την παραγωγή, τις εγχώριες και εξαγωγικές πωλήσεις, όπως, για παράδειγμα, αλλαγή της επωνυμίας ή των εν λόγω επιχειρήσεων παραγωγής και πωλήσεων. Εάν κρίνεται σκόπιμο, ο κανονισμός θα τροποποιείται αναλόγως, με την επικαιροποίηση του πίνακα των εταιρειών οι οποίες επωφελούνται από ατομικούς δασμολογικούς συντελεστές. I. ΤΕΛΙΚΗ ΔΙΑΤΑΞΗ (164) Για λόγους χρηστής διοίκησης, πρέπει να ταχθεί προθεσμία εντός της οποίας τα ενδιαφερόμενα μέρη που αναγγέλθηκαν εντός της προθεσμίας που καθοριζόταν στην ανακοίνωση για την έναρξη διαδικασίας θα μπορούν να γνωστοποιήσουν γραπτώς τις απόψεις τους και να ζητήσουν ακρόαση. Επιπλέον, θα πρέπει να επισημανθεί ότι τα συμπεράσματα σχετικά με την επιβολή δασμών, που συνάγονται για τους σκοπούς του παρόντος κανονισμού, είναι προσωρινά και ότι μπορεί να χρειαστεί να αναθεωρηθούν ενόψει της επιβολής οριστικών μέτρων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται προσωρινός δασμός αντιντάμπινγκ στις εισαγωγές αλουμινόχαρτου, πάχους τουλάχιστον 0,007 mm ή περισσότερο αλλά μικρότερου από 0,021 mm, χωρίς υπόθεμα, που έχει υποστεί απλή έλαση, αλλά έστω και ανάγλυφο, σε ρολά χαμηλού βάρους με βάρος που δεν υπερβαίνει τα 10 kg, το οποίο σήμερα υπάγεται στους κωδικούς ΣΟ ex 7607 11 11 και ex 7607 19 10 (κωδικοί TARIC 7607111110 και 7607191010), καταγωγής Λαϊκής Δημοκρατίας της Κίνας. 2. Ο συντελεστής του προσωρινού δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για το προϊόν που περιγράφεται στην παράγραφο 1 και παράγεται από τις εταιρείες που απαριθμούνται κατωτέρω, καθορίζεται ως εξής: Εταιρεία Δασμός (%) Πρόσθετος κωδικός TARIC CeDo Shanghai Co. Ltd. 16,3 % B299 Ningbo Times Co. Ltd. 15,5 % B300 Ningbo Favoured Commodity Co. Ltd. 13,0 % B301 Able Packaging Co.,Ltd 15,5 % B302 Guangzhou Chuanlong Aluminium Foil Product Co.,Ltd 15,5 % B303 Ningbo Ashburn Aluminium Foil Products Co.,Ltd 15,5 % B304 Shanghai Blue Diamond Aluminium Foil Manufacturing Co.,Ltd 15,5 % B305 Weifang Quanxin Aluminium Foil Co.,Ltd 15,5 % B306 Zhengzhou Zhuoshi Tech Co. Ltd 15,5 % B307 Zhuozhou Haoyuan Foil Industry Co.,Ltd 15,5 % B308 Zibo Hengzhou Aluminium Plastic Packing Material Co.,Ltd 15,5 % B309 Yuyao Caelurn Aluminium Foil Products Co.,Ltd 15,5 % B310 Όλες οι άλλες εταιρείες 35,4 % B999 3. Η θέση σε ελεύθερη κυκλοφορία εντός της Ένωσης του προϊόντος που αναφέρεται στην παράγραφο 1 υπόκειται στη σύσταση εγγύησης, η οποία ισοδυναμεί με το ποσό του προσωρινού δασμού. 4. Εκτός αν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 1. Με την επιφύλαξη του άρθρου 20 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να ζητήσουν τη γνωστοποίηση των ουσιωδών πραγματικών περιστατικών και των εκτιμήσεων βάσει των οποίων εκδόθηκε ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού. 2. Δυνάμει του άρθρου 21 παράγραφος 4 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού εντός ενός μηνός από την ημερομηνία της έναρξης ισχύος του. Άρθρο 3 Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης. Το άρθρο 1 του παρόντος κανονισμού εφαρμόζεται για περίοδο έξι μηνών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 17 Σεπτεμβρίου 2012.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 539
956
614
1882
c_964c9649
11

EuroVoc IDs (Expanded): 539
956
614
1882
c_964c9649
11

Dataset Source: meu

Split: test